text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Lwi Hkaw Si Sha Nna Lu Mai Ai Hkamja Lam Akyu
Lwi hkaw si gaw salwi si hpan ni hta kaba dik re ngu nna mai tsun nga ai hte ya ndai aten gaw lwi hkaw si myin ai ten rai nga ai majaw shawoi na hta grau lu sha mai nga ai.
Lwi hkaw si gaw kaning re ai hkam kaja lam akyu ni hpe jaw ya lu ai re kun ngu ai hpe hka ja yu ai shaloi salum hkam kaja ai, cancer cell ni hpe shamyik kau ya lu nna cancer ana nbyin hkra makawp maga ya lu ai, shan nsam madi lali tsawm ai, lusha dat law rawng ai, mawm dat law rawng ai, sau shajan ni hpe la kau ya lu ai majaw hkum num nak shayawm na matu garum ya lu ai, antioxidant dat law rawng ai, sak kung hpyi kyip lawan ai hpe shayawm kau ya lu ai, hkum chying n gun kaja ai akyu ni jaw ya lu ai namsi rai nga ai.
Dai re majaw salum hkam kaja mayu ai rai yang lwi hkaw si sha ya na ra ai. Lwi hkaw si hta magnesium dat grai law rawng ai majaw salum bungli a tsawm galaw lu na matu garum ya lu nga ai. Potassium dat law rawng ai gaw hkum hkrang hta nga ai n kaja ai cholesterol ni hpe shayawm kau ya lu ai. Sai kata rawng taw ai n kaja ai gung maza ni hpe jasan shaprai kau ya lu ai majaw salum n gun kaja na akyu ni hpe jaw ya lu nga ai.
Hpye ningma kap ai shaloi lawan n mai hkraw ai ten ni nga chye ai, dai gaw ningma hta latung ana kanu ni rawng ai majaw rai nga ai. Lwi hkaw si gaw dai zawn re ai latung shingtai ana kanu ni nshang wa hkra makawp maga ya lu ai sha n-ga katsi lawt waw shawn machyi ai lam byin shangun ai bacteria ni nshang hkra mung makawp maga ya lu ai.
Lwi hkaw si hta vitamin C law rawng ai gaw hpyi, shan tsawm htap lu na matu grai garum ya lu nga ai. Bai nna lwi hkaw si hta vitamin A grai law rawng ai gaw hpyi hkam kaja tsawm htap na mtu sai ginlen gayin lam hta kaja ai majaw myi kawng wang mang ai lam hpe shayawm kau ya lu ai hte hpyi kyip dumrit kapum ai lam byin ai hpe shayawm kau ya lu ai collagen rawng ai majaw masha hpe hkalung tsawm shangun lu ai. Bai nna lwi hkaw si sha ai gaw myi man hkan teng apang rai kap ai hpe shayawm kau ya lu ai hte bansi ntu hkra mung makawp maga ya lu ai.
Lwi hkaw si hta e antioxidant rawng ai a majaw chyu mawng cancer ana hte pu cancer ana byin wa lu ai kaw nna mung makawp maga ya lu ai. Estrogen rawng ai a majaw cancer cell ni chyambra jat ai hpe shing dang ya lu nna shi hta rawng ai mawm dat gaw pu kaba cancer ana nbyin hkra garum ya lu ai rai nga ai.
Lwi hkaw si hta rawng ai magnesium dat gaw lasa shan ni ja dingkren machyi ai hpe hkyamsa shangun lu ai. Anhte bungli bupa ai ten, shani tup tsap nna shing nrai dung nna bungli galaw ra ai ten ni hta lasa shan ni ja kang machyi ai hpe hkam sha ra ga ai re. Dai zawn re n hkam sha ra na matu lwi hkaw si hpe tau nau sha da lu yang kaja ai lam tsun da nga ai.
Lwi hkaw si law law sha ya na kaja ai lam bai langai mi gaw sau shajan ni hpe jahkru kau ya lu nna hkum num nak shadang hpe shayawm kau ya lu ai atsam rawng ai. Dai re majaw tinang hkum hpum dum ai rai yang lwi hkaw si sha ya ga.
Lwihkaw si hta e vitamin C law rawng nna mawm dat hte riboflavin dat, thiamine, magri dat hte potassium dat ni mung rawng ai. Dai re majaw hkum hkrang hkam kaja na matu hkum chying n gun hpe kaja shangun nga ai.
Shingrai tsawra ai shiga madat nu wa hpu nau ni ya daini lwihkaw si a hkum hkrang hpe akyu jaw ai lam machye machyang hpe na la lu saga ai re majaw lwi hkaw si myin taw ai ndai aten hta hkam kaja lam a matu mung myit shalawm nna sha ya nga ga ngu tsun mayu ai. Hkam kaja lam hpe akyu jaw ai nam si re nga tim shadawn sharam sha chye na ra nga ai hte tinang hta kaga ana ahkya a majaw n htuk ai lam nga ai rai yang chyawm gaw sadi sahka lu sha ga ngu tsun shadum garan kachyan ya dat lu ga ai.
By - Julia Ja Ing


c: text/html

text:
Mungmyit Sinli Ga, Muse lahta Mungbaw, Wing Seng mare hta Myen hpyen dap ni n dai laman shana shagu laknak kaba gap shadam bun ai majaw, ginra masha ni hkrit tsang taw ai lam chye
Nmawk Lung Ja bum maga de Myen hpyen dap ni n dai laman hpyen arung arai hte Masha n gun ding yang jat bang taw nga ai lam, Nmawk ginra masha ni tsun ai re.
Myitkyina Ubyit mare na, rim hkrum ai hta lawm ai KIO Salang Kaba langai a Jinghku n ta hpe Myen hpyen dap ni dai hpawt manap, Backhoe hte sa ganaw jahten kau ya wa ai
Hpakan Seng Tawng lahta tsang jawng makau hta dap jung nga ai Myen hpyen dap ni hpe Mung Shawa Makawp Maga Dap PDF ni kaw na 79 mm laknak si lahkawng hte sa gap bun
Daihpawt manap Dainai kaw na Jahtu Zup maga de yu wa ai Myen hpyen hpung ni hpe Wunpawng Mungdan Shanglawt Hpyen dap KIA dung 43 ni lam lapran hta hkap gasat dat ai lam chye
Hpakan ginra hta Wunpawng Mungdan Shanglawt Hpung KIO kawn, Hkum pat tawn ai Myen hpyendap gun rai ni hpe mungshawa ni lapran, brang brang lang lang dut mari ai lam yawm nga sai hpe chye

robotstxt: allowed

filter: keep


text:
Lahta Sam mung e majan laja lana byin wa ai majaw hpyen yen mungshawa ningnan bai jat wa ai rai nna garum ningtum mung ra ahkyak nga ai lam chye lu ai.
Hprawng yen ni hpe ya yang Hpung Gyi Jawng, Hkristan Nawku jawng wang hte jinghku jingyu dum nta ni hta shingbyi shangun ai rai nna, malu masha hte kaga garum ntum a matu mung ra ahkyak nga ai lam Lahta Sam mung hpyen yen garum gahtau wuhpung na Slg. Hkawng Dau tsun ai re.
“ndai ten garum ntum grai ra ahkyak nga ai. Tsun ga nga yang malu masha re. Bai nna shanhte a rung a rai. Garum n tum hpung chyawm ya du hkra n du shi ai” nga nna tsun ai re.
Kutkai mare hpyen yen dabang ni de mung hpyen yen mungshawa ding yang jat shang wa nga ai rai nna, malu masha hte kaga arung rai ni ra nga ai lam tsun ai re.
August 15 ya shani kaw nna Kutkai, Nam Hpat Kar, Lashio, Muse lam ding yang Myen hpyendap hte dingdung daphpawm 3 lapran shani shagu hpyen majan byin nga ai rai nna, hpyen yen 700 jan gaw ya Kutkai mare de hprawng yen wa nga ai lam Slg. Hkawng Dau tsun ai re.


text:
Hpakant ginra, Seng Tawng hte makau grup yin hkan na mare ni hta November (24) ya shani Myen hpyen gumshem dap ni mare kata hkan shamu shamawt shang chying lau wa ai majaw mungmare masha ni hprawng koi yen mat ai lam na chye lu ai.
Dai Myen hpyen gumshem dap hpung ni gaw jahpawt manap jau kaw nna mungmasha nga ai mare kahtawng ni de shang shamu shamawt wa ai lam nga nna Seng Tawng, Kawng San hte Bum Nan mare hkan na mungmare masha ni gaw hkrit tsang nna ni nawn ai mare kahtawng ni, nawku jawng wang ni hkan hprawng koi yen mat ai lam Hpakant ginra masha langai tsun ai.
Seng Tawng Myen hpyen gumshem dap hte Balik dap ni bawm hte gap gasat hkrum ai lam nga ai zawn November (23) ya shani mung Sabaw maw mare makau hkan Modo hte shamu shamawt nga hkawm ai hpyen hpung hpe KIA hpyen hpung ni bawm hte hkap kapaw gasat dat nna Modo hten hkrum mat ai sha n-ga Myen hpyen gumshem dap maga na marai (1) si sum nhtawm marai (5) hkala hkrum mat ai lam ni nga majaw Myen hpyen gumshem dap kawn ya na zawn mungmasha nga ai mare kahtawng ni de shang chying lau wa ai rai na re nga nna ginra masha n kau tsun maram da ai.
Myen hpyen gumshem dap kawn Mungshawa nga ai mare kahtawng de sinat laknak hpai nna shang chying lau wa ai majaw mungmasha hpe dingsa wa ai sha n-ga lam shagu hta yakhkak dut dang hkrum wa na hpe ginra masha ni grai myit tsang nga ma ai re.


text:
(60) lang na Rawt Malan Nhtoi hpe Myitkyina Jaw Bum e galaw ai hta shanglawm ai mungshawa marai 2 hpe ya yang Myitkyina mare daju pyada dap e san jep nga ai lam chye lu ai.
Jinghpaw Wunpawng Hkalup Hpung Ginjaw KBC, Myitkyina Ginwang ramma hpa-awn Sara Sumlut Tu Htang hte Jaw Bum lit hkam sara Byima Dau Lum yan hpe Dai hpawt daw hkying 11 daram kaw nna Myen hpyendap hte Pyada ni wa woi la nna ya yang san jep nga ding yang re.
Hpa majaw san jep ai hpe ya du hkra nchye shi ai re.
Shan 2 gaw mana Jaw Bum e galaw ai Jaw Bum shatsawm shahtap alu tam yu ngwi prinra hta woi awn ai lit hkam yan re hpe chye lu ai. Mana lamang galwa nga yang, Myen hpyendap hte pyada lit nga salang ni sa du jep ngut ai hpang, dai hpawt kalang bai wa woi la nna ya yang jep nga ding yang re.
Mungshawa 4000 daram shanglawm ai Rawt malan wunli la kyuhpyi hpawng hpe Mani Jaw Bum e galaw sai re.
Dai lamang hta amyusha dawhkawn hpe jai lang ai zawn, Dazik nlawm ai shawnglawm hpyen hking ni hpe mung jai lang nna gamung madun ai lamng galaw wa ai re.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Wa Shaman Si Hkai Sha Ladat
Wa Shaman Si Hkai Sha Ladat (mangosteen)
Wa shaman hpun hpe dum nta sun wang kata dang di daram hkai na matu rai yang,asi marai ningja kaja na matu hte asi pru shadang kaja na matu hkai ladat jaw ra ai.Lum nai ai duhkra ladaw hpe ra ai hte Htap htuk ai kahtet shadang (25)’C -30’C lapran madi bam shadang 80% daram ,marang hka shadang masat 75”lahta hta kaja ai.
Ga amyu hpan – Ga shan sung ai hpu ga shatsam amyu hpan rai nna hka chyup lu kaja ai shara hta hkai kaja ai.Madi bam shadang kaja na matu ra ai raitim hka n -ung na matu ra ai.PH (5.5-7) lapran hta kaja ai.
Hkai ai ten – Lanam shang June shata hta hkai nna hka lu mai yang Nov-Jan shata duhkra hkai mai ai.
Myu nli lata ai lam – Ndai wa shaman si gaw amyu hpan langai sha nga ai.Kaga namsi ni zawn myu nli shalaw la ai lam,laking matut la ai lam n nga ai.Dai majaw tum kaw na sha bawng la nhtawm shaning hku da nhtawm yawm dik 2 ning,daram tawn da ai hpang she hkai ra ai.
Hkai ai ladat – Wa shaman si hpun hkai na matu ga lanep namhpun hku na Uria ,T-super,Potash amyu hpan masum gayau da ai nga chyu kawk mi,Nga hkyi shatsam (sh) U hkyi shatsam tang(2),Ga kyem latung sat tsi chyaw mi,ndai ni hpe ntsa lam ga hte ra hkra gayau nna hkai n hkrun kata de bang nna shata mi daram shanya da ra ai.Kaja greng ai 2,3 ning re sai wa shaman bawng ban hpe ga shanya’ da ai nhkrun hta ga tawng nhten hkra hkai ra ai.Hka n ung na matu hpun grup ga kaput jaw nhtawm plastic achyang hte shadaw sharawt sumri gyit jaw ra ai.
Hka shalen bang jaw ai lam – Hkun hkraw ai duhkra hta yawm dik nhtoi (7) ya hta kalang hka shalen bang jaw ra ai.Hpun pawt hta yi hku jahkraw ga-up jaw ai hku na akyu hkam la lu mai ai.
Ndai Wa shaman si hpun hpe shingnip jaw ai lam gaw hpun a matu grai akyu rawng nga ai.2,3 ning du hkra shingnip jaw lu yang hpun kaba lam lawan ai lam mu lu ai.
Namhpun jaw ai lam – Shingra namhpun hpe madung jai la da nna dat namhpun hpe mung bai kahtap jai lang jaw ra ai.Bai 10 ning daram rai wa yang,nga hkyi,u hkyi namhpun ni hpe dang 4-5 jaw ra ai.Asi n -nan si hpang wa ai ten hte di la ngut ai hpang kalang garan jaw ra ai.
Ndai wa shaman si hpun hta Ana zinli latung du hkrat ai lam yawm ai nsi naisi rai nga ai.Lap ni,laking hkalung ni hta kateng kapang ni byin wa ai hte alap ni hta dinggram tsip, tsip wa yang n kaja chye ai.Ana kap ai lap gaw mang nsam (sh)chyang ai nsam byin ai.Kamu /shu lamut sat tsi hte gat hpeim ya mai ai.
Apu hte asi hkrang shadang – Yi,la hkum ai hpun re majaw n-moi n shakap ai sha myu nli tum lu ai.Wa shaman si hpun gaw kaga namsi hpun ni hte shingdaw yu yang hpun kaba lam lanyan ai ,aten na ai,sut masa hku na asi lu na matu aten na ai.Raitim hkai ai hpun gawn lajang ladat kaja ai hku galaw sa yang (5-6) ning laman hta sut masa byin ai namsi lu mai ai.
Mun mungdaw hta Jan,Feb shata hta apu pu nhtawm,April- May hta si myin ai.Apu pu ai ten kaw na myin ai ten du hkra shata masum na ai.
Asi saba nsam gaw tsit ai nsam hta 25% nga yang di la mai sai.Ndai si gaw hkying hkum (24) laman myin nna,bat mi daram tawn da mai ai.Namsi di ai ten hta lata hte di ra nhtawm ga de n hkrat na matu sadi jaw ra ai.Namsi ni hpe 13’C hta bat ( 2-3) duhkra tawn da mai ai.
Wa shaman si gaw asi di la ai hpang she myin ai namsi amyu rai nga ai.Namsi myin ai shaloi Etalin dat htuk shapraw ai. Dai majaw asi myin lanyan ,lakyin na matu kahtet shadang yawm ai ten hta jahting tawn da ra ai.Shaning (10-20) ning re sai hpun langai hta si pru shadang si tawng 1000 daram lu ai.
Hpun kaba wa ai hte asi si shadang mung law kaja wa na rai nga ai. Kaga namsi ni hte shingdaw yu yang amyat lu na matu aten na tim shaning galu a matu hkai ging ai namsi amyu hpan langai rai nga ai.
By: Elizabeth Seng Lawt Lu


text:
Wunpawng mungdan shanglawt hpyen dap KIA masat (2) dap ba, masat (14) dap dung ginra Jahtu Zup mare makau lam mali zup kaw December (27) ya jahpawt hkying (10:15) aten kaw na shani hkying (12:00) aten daram du hkra KIA hte P.T.Ts ni gasat poi byin ai lam nga ai.
Myen hpyen gumshem dap ni a lagaw lata tai ya nna Jahtu Zup mare kaw dap jung nga ai P.T.Ts ni gaw KIA hpyen dap ni a ginra de htu shadut shara maden la nna dap shara jahkrat wa ai majaw KIA hpyen hpung ni wa htim gap gasat ai re lam shawng lam lit nga salang ni kaw na chye lu ai.
Gasat gala byin ai hta P.T.Ts ni a hpyen lang rung rai sinat laknak machyu pala hte 4X4W Modo langai, Russia RPG lau 1, M-79 MM, Miwa Pala Din ni hpe KIA hpyen hpung ni lu zing madu la kau lu sai lam chye lu ai.
Lai wa sai December (24) ya shani hta mung Sarmaw, Kanyin Myai Myen hpyen gumshem dap Hk.M.Y (383), Hk.M.Y (384) hpyen dap shara lahkawng kaw KIA hpyen hpung ni sa htim gap gasat nna Myen hpyen gumshem dap ni a hpyen lang rung rai sinat machyu pala ni law law zing madu la lu ai lam mung nga sai re.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Alam Bum Jau Ginwang Up Ningnan Galai Lit Shatsam Ai Lam Galaw
Alam Bum jau ginwang hta ginwang up jau lit magam hpe galai gun hpai na rai nga ai Wa Jau Luka Kawa Tu Mai hpe ginwang up jau lit magam ap ya ai lamang hpe ( May 21, 2022 ) ya shani Alam Mare na St. Mary nawku jawng kaw galaw la lu sai.
Dai shani na lamang hta Alam Bum Jau Ginwang hta ( 2 ) ning magam gun lai wa sai Wa Jau Paul Kinsa Tu Awng hte ningtau jau magam gun hpai lai wa sai, Wa Jau Peter Bunghku Lawt Naw yan hpe mung jau ginwang hpung masha ni kaw nna chyeju dum shakram ai lam galaw ai.
Ginwang up jau ningnan rai nga ai Wa Jau Luka Kawa Tu Mai kaw nna shi hpe kabu gara hkalum la ai majaw chyeju dum ai hte shi gaw ndai buga ginsa masa ni hpe atsawm garai n chye ai re majaw, nawku hpung magam gun ni hte nawku hpung masha ni yawng ta gindun garum shingtau la na lam tsun ai. Bai nna Alam Bum Jau Ginwang hta magam gun lai wa sai ginwang up jau ni hku nna lai wa sai aten hta Wudang shagrau poi hpe grai hkik hkam awng dang ai hku law law galaw lai wa sai raitim, Covid ana zinli hte mung masa n sim sa ai majaw nlu galaw mat ai. Daining gaw Wudang shagrau poi lu galaw na hpe myit mada ai lam mung tsun ai.
Missa hkungga ngut ai hpang Alam Bum jau ginwang ramma ni a jau ningnan hkalum poi hte htawt sit magam gun na ginwang up jau hpe chyeju dum shakram ai masat dingsat gawdin ginsup shingjawng poi hpe mung matut manoi galaw mat wa ai.
Alam Bum jau ginwang hta magam gun lai wa sai Wa Jau Paul Kinsa Tu Awng gaw Myitkyina Karuna bawng ring dap rung kaw htawt sit magam gun hpai taw sai rai nga ai hte ningtau jau lit magam gun hpai lai wa sai Wa Jau Peter Bunghku Lawt Naw gaw Myitkyina Saradaw ginwang a Ramma lit hkam jau hte PLN jau ginwang a ningtau jau lit magam hpe gun hpai sa wa na rai nga ai.
Alam Wudang Bum jau ginwang gaw Myitkyina Saradaw Ginwang hte Jinghpaw Mung a matu laksan akyu hpyi shara masat da ai Wudang Bum nga ai shara rai nga ai.
Shiga - Julia Ja Ing


text:
Myen hpyendap a dinghkrai majan jahkring da ai ladaw shata 9 htum ai hpang, kalang bai Wunpawng Mungdan Shanglawt Hpyendap (KIA) hte Jinghpaw mungdaw e gasat gala majan ni, ndai bat hpang wa sai re.
Dum nta wa mai sai nga nna, hpyen yen ni a myit ra lam hta shinggyin na matu asuya maga galaw wa ai lam gaw shatin ai lamang sha re nga nna, hpyenyen ni tsun
Ramma hte mung masa lam hte seng nna hkaw tsun hpawng hpe Kachin State People’s Party KSPP ramma dap ni woi awn let, Myitkyina e October 11 ya shani galaw wa sai. Jinghpaw ramma ni
Daini, Oct. 8, bat Lahkawng Ya shani (Sinpraw dan bat Masum), Xinjiang mungdaw hta rudi Uighurs, Kazakhs, snr laga Muslim amyu lakung ni ntsa masing hte adip arip galaw ai lamang kaw lit nga ai,
Shawng daw Myen hpyendap asuya uphkang ai ladaw, Inglik laika ningtawn ai hte n law la ai Chyum doctor janmau gup la ai Jinghpaw Wunpawng ni hta shanglawm ai Rev. Dr. Lachyam Hka Lum gaw
Mali zup madim masing a majaw htawt sit hkrum ai Aung Min Tar mare masha ni a dum nta ni, bai gram nmai hkra hten run wa nga ai lam chye lu ai. Miwa company
Amyu sha rawt malan hpung lahta Myen mung daphpawm wuhpung 4 hte Myen asuya lapran August 31 ya shani Kyengtong e hkrum zup bawngban hpawng galaw na re lam chye lu ai. Wunpawng Mungdan Shanglawt
American Gumsan magam Slg. Donald Trump hte hkrum shaga ai Jinghpaw Wunpawng Hkalup Hpung Ginjaw KBC ningbaw Rev.Dr. Hkalam Samson hpe ahkyak la na matu Myen hpyendu langai kaw nna tara jewat da ai lam
Jinghpaw mungdaw majan 8 ning hpring, lam n’maw makau hpyen yen ramma ni a hkam sha lam hpe htawng madun ai majaw tara jewat da hkrum ai ramma ningbaw 2 hpe, du na September praw


text:
Zaiwa amyusha ga shaga ai mi rai rai, n shaga ai mi rai rai, Zaiwa Htunghking bu hpun palawng ni a lam hpe chye ginhka lu na matu, Wunpawng Zaiwa Laili Laika hte Htunghking hpung Ginjaw Ningbaw Hpt. Zinghtung Kon Tang tsun dan ai lam ni hpe matsing lu ai daram ginlen dat nngai.
Zaiwa Htunghking Palawng.
Moi Shingra Wa Zau Ting hte Baren Nang Pri yan nnan nga hpang wa ai shani, Baren Nang Pri a sep hpe yu nna, soi palawng galaw wa ai re. Mi prat law sumshi kaw nna, lang hkrat wa sai htunghking palawng re. Ya daini Wunpawng amyusha nkau mi Zaiwa htunghking soi galu palawng hpe sha chye da nga ma ai. Ndai soi galu palawng gaw Miwa gumsan mungdan Janshi ga na Zaiwa amyusha ni bai shapraw da ai soi galu palawng she re.
Num Labu, Bunghkaw, Lagaw Laraw Maka
Moi tsa-nye yin chyin mau (nnan nga pra wa ai shara) ngu nga lai ai hpang, n-goi la tum hpe yu la nhtawm, labu maka, bunghkaw maka lagaw laraw maka ni hpe da ka la nna, lang hpang wa ai re. Ya daini sumbrau kap ai bunghkaw hpe sha Zaiwa bunghkaw shadu ai law ma ai. Dai bunghkaw gaw, Jan Shi ga na ni bai galaw shapraw dat ai bunghkaw re.
Du gali Shanghkawng
Du gali shanghkawng hpe moi mungkan ga de jan mahkawn ni manau yu nau ai shaloi gali sa wa ai hpe hkap yu la nhtawm galaw shapraw lang wa sai re.
Lata Lahkawn
Mungsa ni hpe majan sa gasat garum ai shani, gumhpraw ta lahkawn, gumhpraw ndum, gumhpraw Na kan ni kumhpa shagrau jaw dat ai kaw na lang hpang sai re.
Nshang Dagraw Shanghkawng (Shingbang)
Nshang dagraw Shanghkawng (shingbang) hpe gaw ri hte galaw ai re. Mi moi Shingra Wa Zau Ri hte Mu shayi sha dinghku de wa ai shaloi, mu wan shinglet nhtu lu la ai shani, shi madu jan mam htu ai ten madu wa gaw, ri shit let galaw chyang hpang ai kaw nna, ya du hkra nshang dagraw shanghkawng lang wa ai re.
Shawa Nang Hkachyi
Shawa Nang hkachyi gaw, mi moi Shingra Wa Zau Ting Baren Nang Pri hpe la ai shaloi, Mayu baren wa kasha Baren Nang Pri hpe sharung dat ai shawa nang hkachyi re. Dai majaw daini anhte Zaiwa amyusha ni gaw, kasha num jaw sha dat ai shaloi, sharung hku nna jaw dat ai re. Ya daini Wunpawng amyusha ni gaw shawa nang hkachyi ngu bai shamying jai lang nga ai hpe mu lu ai.
La Bunghkaw
Zaiwa amyusha la ni a bunghkaw gaw, moi achyang lang ai re. Raitim, Shingra wa Zau Ting hte Baren Nang Pri dinghku de wa ai ahkying kaw nna she, Mayu Baren wa a Jaw Ban hkrang Dauma masat ai kumhpa hku jaw dat ai kawn, ahpraw kaw jaw ban hkyeng hte re ai bunghkaw bai lang hpang wa sai re.
La Palawng
Zaiwa la ni a palawng, moi gaw palawng achyang re. Raitim, pasi hpun kaw na pasi hpraw hte ri ri la nhtawm, bai galaw hpun wa ai majaw, palawng ahpraw rai mat ai re.
Shingkyit
Shingkyit ahkyeng gaw moi kaw nna, Zaiwa Num La kyit wa ai re.
Nhtu N-gang
Zaiwa ngu nga pra wa ai shani kawn, nhtu n-gang hpe lang wa sai re. Nnan shaloi gaw gumhpraw n kap ai, hpang e Mungsa ni hpe majan sa gasat dang lawm nna, nhtu n-gang kaw gumhpraw shakap kumhpa dat. dai shani kaw nna, gumhpraw nhtu n-gang lang hpang wa ai re lam chye lu ai.
Ya dai ni law malawng gaw nhtu n-gang pa pa re hpe mahtang Zaiwa nhtu shadu ma ai. Dai nhtu gaw, Miwa mung Khuing Ming kaw majan sa gasat ai shaloi, gumhpraw nhtu n-gang kaw na nhtu hte shan hpyi shapyaw kadoi sha ai majaw, chyat mat nna, n lu shaw mat ai majaw, bai galaw shapraw la ai nhtu n-gang pa re ai.
Soi Nhpye
La ni a soi nhpye mung mungsa ni hpe majan sa gasat garum ai shaloi, Mungsa ni hku nna nan gumhpraw nhpye nga na galaw kumhpa dat ya ai re. Ya daini du hkra gumhpraw nhtu n-gang hte gumhpraw nhpye hpe htunghking kaw lang nna, numsha ni num wa ai shaloi, madu wa hpe wa jaw ai lam galaw ai. Nhpye jaw ai gaw, ja gumhpraw lu tam wa ai shaloi bang na matu, nhtu jaw ai gaw, tinang a madu jan kasha ni hpe makawp maga na matu nga nna, jaw dat ai re. Ya daini Miwa Jan Shi ga na ni hpye ai nhpye gaw Moi Khuing Ming kaw majan baw ai hpang kaw nna, dip sha nhpye nga nna galaw shapraw wa ai re.
La Labu
Wunpawng Zaiwa la ni a Labu gaw achyang re. dai kaw shingkyit ahkyeng kyit nna, bu lang ma ai re.
Zaiwa Hking hpe gumhpawn yu ga nga yang, Manmaw Hking hte langai sha re ai.
Goretti Sumlut


text:
Venezuela de Iran na sau htaw lai ai sanghpaw mali hpe hkum pat tawn ai tara tawt lai ai majaw rim kau sai nga nna, US Tara Upadi Dap ndau ai. Sau-htaw sanghpaw mali hta
Taiwan makau Miwa majan shaman hkyen nga ten, US B-2 bawm jahkrat nbungli masum hpe India Nammukdara na Diego Garcia zunlawng de sa tawn sai lam, US Indo-Pacific Command (INDOPACOM) kaw na August 13, bat
Dingda Miwa Panglai hte Taiwan makau hku hpyen shamu shamawt let Beijing a ‘n simsa hkra galaw nga ai lam’ hpe tsang ai lam, US Makawp Maga Dap hkringmang Mark Esper kawn Miwa Makawp Maga
Rasha e galaw na International Army Games 2020 de lawm na, Miwa gasat dap, PLA, a majan shang tank, shawng na hpung du shang wa sai nga, Rasha Munghkawm Makawp Maga Hkringmang Dap hpe mahta
Hpakan KIA Dapdung 6 a Ningtau Dap Up Marip Brang Ja gaw machyi sawng nna August praw 2, Laban Ya shani, n nga mat ai lam, Hpakan KIA shiga lawk tsun ai. KIA Dapba 9
Jinghpaw-Miwa ga jarit, Wunpawng Mungdan Shanglawt Hpung, KIO uphkang ginra, Je Yang hpyen yen dabang na Slg. Hpaula Gam Awng, asak (50), gaw madu hkum sumri hte du gyit si ai lam galaw wa sai
Washington hte Beijing lapran Dingda Miwa Panglai manghkang hta shaja hkat nga ten, dai panglai ntsa nbung dap shaman shakyang ai kaw sumtsan-pyen bawm-jahkrat nbungli ni shanglawm ai nga, July 30, bat Mali Ya shani,
Taiwan de US hpyen hpung sa nna shaman shakyang ai lam ntsa, grai myit n dik ai hte ja ja ninghkap ai nga, July 30, bat Mali Ya shani, Miwa Amyusha Makawp Maga Hkringmang Dap,
US shara shagu na shiga sawk lagu shakut ai kaw n tsen hkrum ai Miwa dat kasa rung ni hta kaba dik langai rai nga ai Houston mare Miwa dat kasa rung hpe pat kau
US hte Miwa dat kasa ganawn mazum lam tsaw dik masa shaja hkat ai lam ni ndai bat kaw nna byin pru wa nga sai. US maga shawng, bat Lahkawng Ya, July 21, hta Texas


text:
Moi anhte Wunpawng ni nlung lungpu hkan sha naw nga ai aten sumpan hte galaw ai bu hpun palawng ni n bu hpun shi ai. Laisi hpun hpyi ni hpe shawng chye jai lang wa ai. Rai tim gaya magap ai, Jan, marang makawp ai hku sha naw shawng jai lang wa ai re.
Dai hpang Lachyit prat de bai du wa ai. Ndai Lachyit hpun hpyi hpe ri hku nna bai chye ri wa ai. Dai hpe sumpan hku bai chye da lang wa sai. Pasi lang wa ai shaloi gaw maka nsam ni hpe mung bai chye jai lang wa ga ai.
Anhte Wunpawng amyusha Lhaovo htunghking bu hpun sumli ai hta Num palawng La palawng ngu nna nga ai. La bunghkaw, Num bung hkaw mung nga ai, Num ni kaw gaw kachyi, Na latan nga ai. Moi gaw la ni mumg Na latan tan ma ai. Ta lahkawn gaw Num ni, La ni kaw nga ai. Num Shingbang, Hpundang nga ai. Hpun dang hpe la hte num lang ai, Num ni gaw Laraw hte Shingkyit kyit ai La ni kaw Nhpye, N-ga lawm ai hpe mu lu ai. Bunghkaw gaw Num mung, La mung hkaw ai. Num ni a Bunghkaw hpe galu di da nna hkayawm tawn da ma ai, La ni gaw Num ni hta grau htat hkra kaba hkra di nna bunghkaw hkaw ma ai. Hpyen wa hte gasat gala re ai shaloi laknak nhtu ni baw shan de kalang ta n hkra lu na matu makawp ai re hpe chye lu ai.
PALAWNG A LAM;-
Shawng de palawng hpe sumpan pa pa di da nna du dagraw hpun ai. Kashung ai shaloi hkayawp ai, shana yup ten nba hku nna jai lang ai, shani hkan gaw palawng hku nna jai lang ai. La ni a palawng law malawng hpraw ai nsam hpe mu lu ai. Lhaovo la ni a ntsa palawng gaw ya du hkra ahpraw sha naw re. Num ni a palawng achyang re ai.
KACHYI A LAM;-
Lhaovo kachyi gaw ahkyeng nsam re, Shanhte a makau grup yin hkan nga ai hpun, kawa ni kaw na lu ai asi ni hpe shajoi gali hpang wa ai.Lang ai law jang shanhte a htunghking bu hpun sumraw ai lam tai wa ai.
NA LATAN A LAM ;-
Na shajut waw nna na latan tan ma ai. Moi gaw na latan num la tan ma ai. na hku grai kaba hkra baw da ai ni mung nga ai. Lhaovo ni na kaw hkawngwang kaba ba re ai ni bang da nna na latan tan ai mung nga ma ai.
TA HKAWN A LAM ;-
Ta hkawn gaw shanhte a makau grup yin hkan nga ai arung arai ni hte galaw lang ai re, moi na jaugawng kaba ni lata hkan lagaw hkan ginshi hkri nna grai htat hkra hkawn da ma ai. Jaugawng gawng sa ai shaloi nam na dusat ni hte hkrum yang n lu gawa hkra makawp ai re. Num ni gaw hkumhkrang tsawm daw hku nna sha lang chye ma ai.
SHINGBANG HTE HPUN DANG A LAM;-
La ni Shingbang n lang ai, num ni shingkyit mung kyit shingbang mung ban ma ai, Shingbang hpe moi gaw Lagrang ru hte galaw ma ai. Ya hpang de gaw Ri grai tsawm hkra mali la nna hkri ntsin hte chya jahkraw da ma ai, Shingbang hpe nshang kaw bat lang ai,
Num ni shingbang ban ai gaw shanhte a kan magap da ai hku re, dinghku shang ai hpang shata lahkawng masum nga yang kan dawng wa ai gaya nna magap da na matu re nga tsun ma ai. Hpang de gaw htunghking bai tai wa ai re. Lagaw lahkap lapai lahkra lahkawng maga hpungdang dan ma ai. Moi na ni gaw laraw dagraw nna jai lang ai, ya hpang daw gaw hpundang n nga ai majaw laraw kaw sumri shakap hkayawp lang ra mat ai. Shinggan pru hkawm nam maling kata hkan shang yang agret agrat n nga na matu wawt, ji grawng n gawa na matu shakap lang ai kaw na htunghking hku jai lang nga ai re.
SHINGKYIT HTE NHPYE N-GA A LAM;-
Numsha ni labu bu ai shaloi ngang na matu jai lang ai re. Num kasha ni hpye ai ka tawng kasha hte Nhpye a lachyum gaw moi na kaji kawoi ni malut shaji bang lang na matu, yi sa yi wa re shaloi shat, simai ni hpe makai gun bang na matu jai lang ai lam rai ma ai. Nhpye jinghpa ni hta shawun shakap ma ai. Daini na prat hta gaw ri da maka hte shatsawm nna shawun a malai hkindang hpe shakap lang ai. Nhpye jinghpa kaw pat shakap ai lachyum gaw mahkawn shabrang ni shada shala hkat ai aten numsha ni tinang a myi man yu shatsawm la lu na matu re. La sha ni hpye ai N-ga hpe Chyam N-ga ngu shamying ma ai. N-ga hpe gaw lahkra hku hpye nna lapai maga de jahkrat hpye, Nhpye hpe gaw lapai maga hpye nna la hkra maga de jahkrat hpye ai re.
Wunpawng htunghking bu hpun mawn sumli ai hta num hte la ngu nna hpun palawng masat da ai re majaw prat kade mi galai mat wa tim num ni a hpun palawng hpe num ni sha lang nna, la ni a hpun palawng hpe la ni sha bu hpun lang ga ai. Daini na prat hta la dangpai ni hkan num labu maka ni shakap bu hpun ai ni nga wa ai. Ndai zawn re lam ni hpe shading sharai let anhte a htunghking bu hpun palawng mawn sumli ai lam hpe ladat jaw jaw hte chye hpun sumraw lang na matu hte Lhaovo bawsang amyusha ni a htunghking hpun palawng mawn sumli ai hta jailang ai arung arai langai hpra lachyum ni hpe ramma ni chye na hkawnhkrang hkan nang hkansa lu na matu Saranum Nding Tawng Ra tsun jahpra ai hpe ka tang madun dat ai.
Peter Ah Ze


text:
Myen hpyen dap hte Balik ni pawng hpawm nna, Myitkyina Muklum kata pru shang lam ni hta, Mawdaw Sengke yawng hpe Lai Sin jep ai lam ni galaw taw ai lam chye lu ai.
Dai hpawt manap hkying 9 ram aten kaw na Myitkyina numshang Pang Mati lawk hte Myitkyina Bala Min Htin mahkrai n pu, n tsa hkan laja lana san jep taw ai re lam ginra masha langai KNG de tsun wa ai.
“Myen Hpyen la hta Balik ni tsawm ra law hkra rai na, lai sa lai wa ni yawng hpe hkap jahkring na Lai Sin hkap jep ai, n lawm tim gaw bai lai shangun ai, n kau gaw gumhpraw jaw na bai lu lai wa ai ni mung nga sam ai, ya ten du hkra chyawm mawdaw zing mat wa ya ai nga rai nna shi ai.”
Hkrun lam hkawm mung shawa ni hpe mung, Mung Chying masat san jep ai lam hpe Express Mawdaw kaba ni hta laja lana san jep nna, shan hte n tsen ai ni hpe lam yu hkawm shangun ai lam ni galaw nga ai lam chye lu ai.
Myitkyina Shatapru lawk hta nga ai Duwa Lahkri La Awng mung shi sun kaw na wa ai ten, lam kaw hkap jep hkrum nna, shi hta lawm ai, sun sa nhtu n-ga hpe mung la kau ya ai lam shi Facebook hta tsun da ai.
Myen hpyen dap ni dai zawn, laja lana san jep wa ai lam gaw, rawt malan wuhpung ni kaw na Mawdaw, Sengke ni hte Myen hpyen dap a shara ni hta bawm sa kapaw ai lam ni jahkring hkring galaw ai hpe hkang zing lu na matu myit mada let galaw wa ai re nga, Myitkyina ginra masha ni mu mada ai lam tsun ai.
Myen hpyen dap daru magam zing kau ai hpang, Myitkyina muklum kata Mawdaw Sengke Lai Sin rim san jep wa ai gaw, ndai shawng ning nan lang re lam chye lu ai.


text:
Myitkyina Ubyit mare na, rim hkrum ai hta lawm ai KIO Salang Kaba langai a Jinghku n ta hpe Myen hpyen dap ni dai hpawt manap, Backhoe hte sa ganaw jahten kau ya wa ai
Hpakan ginra hta Wunpawng Mungdan Shanglawt Hpung KIO kawn, Hkum pat tawn ai Myen hpyendap gun rai ni hpe mungshawa ni lapran, brang brang lang lang dut mari ai lam yawm nga sai hpe chye
Hugawng Pa, Wunpawng Mungdan Shanglawt Hpyendap KIA Dapba 2 ginra na pru wa ai ramma marai 29, Danai Myen hpyendap e rim da hkrum ai lam chye lu ai. May shata 15 ya shani, Dapba
Jinghpaw-Miwa ga jarit, Wunpawng Mungdan Shanglawt Hpung, KIO uphkang ginra, Je Yang hpyen yen dabang na Slg. Hpaula Gam Awng, asak (50), gaw madu hkum sumri hte du gyit si ai lam galaw wa sai
Du na tsaban 21 Panglong zuphpawng de asuya saw shaga ai rai yang, Wunpawng Mungdan Shanglawt Hpung KIO mung FPNCC masing kata shang lawm na re lam KIO maga tsun ai re. (more…)
Bilateral gap hkat jahkring jahkrup nga dingyang ladaw, Myen hpyendap hte KIA gasat gala majan lam gaw Jinghpaw Mungdaw ga-ang hta June 29, bat Langai Ya shani, byin hpang wa sai. Wunpawng Mungdan Shanglawt Hpyendap,
KIO mare daju Laiza kaw magam gun ai, Mungshawa Hpyen Hpung hpyen ma langai, sinat gap si ai lam, June 18, bat Mali Ya jahpawt byin wa sai. MHH hkum dek masat B-59041 hpyen ma
Jahten Sharun Hpung ngu masat tawn ai wuhpung ginra ni hta lai, ngam ai shara yawng hta May 10 kaw nna August 31 du hkra majan jahkring tawn ai lam, Myen hpyendap May praw 9
KIO Dingdung Ginwang kata dapshawa mungshawa pru-shang lam yawng hpe ndai May shata praw 1 kaw nna 31 du hkra pat hkum kau sai lam, ndau dat sai re. April 30 Dingdung Ginwang Covid-19 Ana
Mungkan ting Covid-19, Wuhan virus ana zinli makawp ninghkap nga ten, Myen asuya dap gaw Lahta Sammung, Kokang dap hpe April 15, bat Masum Ya shani, sa htim gap ai majaw laja lana gasat gala


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Wa Machyi Ana Mai Ai Maling Ga Lap
Maling ga lap hte ana ahkya amyu myu hpe tsi shamai ya lu ai hta wa machyi ana a matu mung grai hkrak ai shingra tsi lap rai nga ai. Wa machyi ana gaw aten ntam shana yup tung hkan mung ndang sharang na zawn nga machyi shoi chyum byin chye ai hpe wa machyi ana lu ai masha ni hkam sha yu na ga ai re.
Dai zawn byin wa ai aten ni hta tinang a makau grupyin na maling ga lap hpe myit dum dat ga. Maling ga lap loi ginsa na ga sai pa ( 10 ) daram hpe di la nna hka hte shawng asan sha kashin kau dat u. Dai hpe ngoi shing nrai, di langai ngai hta hka gawm mi daram bang nna grai prut hkra shadu dat u. Jum loi mi bang shadu tim mai ai. Hka loi mi hkyet ai hpang gaw maling ga lap hta na hkup ai ntsin lu na ra ai. Dai hpe htawn la nna, loi naw katsi shakawp da u. Shakawp da ai ntsin loi mi lum lum rai jang dai ntsin hpe minute mi, minute lahkawng dang na hkra ma-um nna bai prat kau shing nrai, dai ntsin hte n gup garu kashin ya di ai rai jang wa machyi ai ana a ningdaw mi rai hkyamsa mai tsai mat lu na ra ai.
Wa machyi ai lam n nga ai raitim pyi wa machyi ana lu ai,wa latung sha ai, wa use se ai, wa uji machyi ana lu ai masha ni rai yang maling ga hpe shadu nna n gup garu, n gup krang ya ya di ai rai yang wa machyi ana kaw na tsan gang mat na ra ai.
Tsawra ai shiga madat nu wa hpu nau ni ya na zawn mung masa nsim sa, gasat gala byin nna majan koi yen hprawng hkawm ra ai ten ni hta machyi makaw ana ahkya ni byin wa yang kalang ta tsi rung tsi gawk sa na yak ai, tsi mari lu, mari sha na yak ai aten ni hta ndai zawn rai tinang a makau grupyin hta nga ai shingra tsi hkrung tsi nan ni hpe chye tawn da na grai nan ra ahkyak la nga ai. Shingra tsi hpun, tsi lap, tsi ru ni hpe akyu jashawn jai lang chye ai rai yang, manu jahpu law law jaw nna mari lu, mari sha ra ai jak tsi ni hta grau manu dan ai tsi mawan kaja, tsi hkrung tsi nan ni rai nga ai.
Ndai maling ga lap mung akyu jashawn jai lang chye ai rai yang ya sha tsun ai wa machyi ana grai mai tsai lu ai zawn kan mase machyi mai ai, ningma hkra la yang mai ai, jitdwi sai dwi ana hte kaga ana ahkya ni law law hpe mai tsai shangun lu ai shingra tsi lap nam si hpun rai nga ai ngu tsun shana garan kachyan ya dat lu ga ai.
By - Julia Ing


text:
Myotit Salawng Kawng post hpe Wunpawng Mungdan Shanglawt Hpyendap KIA hting nut kau ai hpang, Alaw Bum marawn Shang Htung Post maga de Myen hpyendap maga lagaw dap de bai lung wa ai majaw, majan
Myothit-Kunglaw majan hta Myen hpyen nbungli ni gaw tinang masha tinang bawm jahkrat hkrup ai majaw, si hkala ai lam law law nga ai hpe chye lu ai. (more…)
Manmaw-Laiza lam ntsa na Myothit, Kunglaw mare de Myen hpyendap gaw shani shagu nbungli hte sa gap ai nhtoi 4 ya du wa sai re. Ya na zawn nbungli hte wa gap ai majaw mung


text:
Wunpawng Amyu sha ni a amyu baw pa lakung lama hta hkan nna, shachyen shaga ai lam gaw amyu sha ni a manu dan htaphtuk ai htung lai masa langai mi re ai, Wunpawng Amyu sha ni a laklai ai maka kumla (National identity) langai mung rai nga mali ai. Wunpawng Amyu sha re lam hpe sakse hkam dan ai lit hpe gunhpai hkrang shapraw ai lam mung re ai. Dai majaw shachyen shaga ai lam gaw manu dan ai, sari sadang nga ai, arawng la mai ai htung lai masa, amyu sha ni a marung nra kaba langai mi rai nga ai. Wunpawng myu sha hkum shagu jai lang ra ai amyu sha lit mung rai mali ai.
Raitim daini na ten hta shachyen shaga ai lam gau ngwi ngwi grit yawm wa ai, nau n jai lang ai hpe mu lu ai, hpa majaw dai zawn byin mat ai hpe sawk maram yu ai shaloi, Maigan amyu sha ni a htung lai hte ka-up mat wa ai, (Culture Influence) bai Kanu Kawa ni mung Kasha ni hpe shachyen shaga ai lam n sharin ya lu ai, n woi lang lu ai, mu la, na la na shara ni n nga mat ai majaw grit yawm mat ai rai ang ai ngu maram lu ai.
Ga shadawn;- Myen amyu ni a htung lai masa hta Madu wa ni hpe အကို (အကို) English ni mung Brother, Miwa ni mung Kaw(Takaw), (Ahpu) ngu shaga lang ai hpe mu lu ai. Anhte Wunpawng amyu sha ni a htung lai hta Madu wa hpe Kahpu n mai ngu ai, kaya hpa kaba rai nga ai. Kasha hpe သမီး(သမီး) kaji ai num kasha ni hpe သမီး(သမီး) ngu shaga nna tinang a Madu jan hku mung mai ai hpe mu lu ai, Kanau ni hpe ညီမ(ညီမ) nga nna, tinang sumtsaw num kasha hpe mung ညီမ(ညီမ) ngu shaga nga ma ai, ndai lam ni gaw shanhte amyu ni a matu manu ai, manu shadan hkat ai, grai sari rawng ai lam rai na malu ai, shanhte a htung hte shanhte tsun shaga ai hpe hpa tsun jahpoi jahpyak ya na lam n nga ai, raitim anhte Wunpawng amyu ni a htung lai hpe kabai kau da nna maigan wa a htung lai jai lang ai ni hpe tsun jahpoi jahpyak, mara shagun na lam law law mu wa na re ai.
Anhte Wunpawng ni a htung lai masa hta Kahpu Kanau shada ra hkat, shut hkat yang KA LA LA ai ngu jahpoi jahpyak ma ai, Mare dung shawa hpe tawngban ra ai, Mare kaw na gawt shale kau ai, Du magam nta ni rai yang Du magam hkringhtawng ap ya ai lam n galaw ai, Amyu ru sai n jet ai ngu masat kau ai htung mung nga lai wa sai hpe chye lu ai.
Shachyen shaga ai hpe chye lu na matu, ningpawt ninghpang masha wuhpung masum nga ai hpe chye ra ai, KAHPU KANAU, MAYU hte DAUMA ngu hpan masum garan chye ra ai. Dai wuhpung masum hte rau jawm gaw de da ai hpe masum brum dikru jung re ai amyu ni ngu ai. Ndai wuhpung masum hte shachyen shaga ai lam n nga yang dikru jung amyu mung n rai mat sai.
Dikru jung wuhpung kaw nna she KASHU KAHKRI ngu ai ni pru wa ai. Dikru jung masa hte shachyen shaga lam n nga yang Kashu Kahkri ngu ai mung n mai nga na re.
Kanu Kawa ni gaw kasha ni hpe, tinang gaw hpa baw amyu baw pa re lam, kadai ni gaw kahpu kanau re lam, tinang a amyu baw pa hta lawm ai amyu mying ni, htinggaw mying ni hpe tsun dan lu ra ai. Amyu n bung tim, Mayu nta langai mi kaw na num jawm la hkrum ai rai jang, dai nta ni hpe NUM HPANG HPUNAU ngu shaga ai, kahpu kanau majing n re ai kahpu kanau daw ai she re ai.
Kahpu Kanau Shada Shaga Ai Lai
Kahpu kanau shada shaga ai shaloi labau htik ai (jawdaw ai) (Generation) hta hkan nna ginhka la ai. Asak kaji tim kaji kawa daw ai ni nga ai, labau htik ai lam (jawdaw ai) n lu galaw jang asak pang hta hkan nna shaga mai ai,tinang hta kaba ai ni hpe kahpu, kawa, kaji, kajum, kahkai, kake ngu shaga na. Asak kaji ai ni hpe gaw kanau, kasha, kashu, shu shi ni ngu shaga ai. Num maga hpe shaga ai shaloi, kana, kamoi, kadwi, kawoi, hkai num ngu shaga nna asak kaji ai ni hpe gaw kanau, kajan, kasha, kashu ngu shaga na. Num kasha shada mung kanau, kana, kamoi, kadwi ngu shaga na.
Mayu Daw Ai Ni Hpe Shaga Ai Lai
Mayu daw ai ni hpe shachyen shaga ai shaloi, La shada rai jang asak hta hkan nna katsa, kaji, kajum ngu shaga ai. Tinang hte asak bung ai n pu de rai jang kahkau, kanam, kashu ni ngu shaga ai, Num maga ni hpe rai jang kani, kadwi, kawoi ni ngu shaga na. Dinghku n shang shi ai num kasha ni hpe mung asak hta hkan nna, tinang hta asak kaba jang kanu, asak pang bung ai ni hpe karat, asak kaji ai ni hpe kanam ni ngu shaga ai. (Kahpu a madu jan hpe mung karat ngu shaga nna, kanau a madu jan hpe gaw kanam ngu shaga na).
Dauma Daw Ai Ni Hpe Shaga Ai Lai
Dauma daw ai ni hpe shachyen shaga ai shaloi, Tinang hta asak kaba ai rai jang, kagu, kamoi, kaji kawoi ngu shaga ai, Tinang hte asak pang bung ai rai yang kahkau, kana, kajan ngu shaga ai. Tinang hta asak kaji ai ni rai jang, kahkri, kashu ngu shaga ai.
Kashu Kahkri Byin Wa Ai Lam
Kashu kahkri daw ai ni gaw, Tinang a kamoi, kajan a kasha ni gaw kahkri ni rai sai, dai kahkri ni a kasha ni hpe kashu ni shaga ai, ndai lam gaw kashu kahkri byin wa ai lam rai sai. Raitim kashu kahkri ni gaw, tinang a kawoi, kana, kajan sawng ni kaw nna shangai prat pra wa ai kahkri ni hte sha madung tsun shaga ai re.
N chye Ai Ni Hpe Shachyen Hpang Ai Lam
Shawng de n hkrum yu ai ni hte nnan shachyen hpang ai shaloi, La shada rai jang kahkau ni, Num ni hpe rai jang kahkri ngu shachyen hpang ra ai. Dinghku la rai jang hpa baw kasha la ai lam matut shachyen na. Num ni hpe rai jang kadai jan re lam matut shachyen ra ai, shaloi she kadai gaw Mayu, kadai gaw Dauma re lam bai chye mai nga ai. Tinang maga na sha yu nna nanhte gaw Mayu ni re ngu shachyen shaga jang shi a maga bai shachyen yang tinang madaw mayu byin taw mai ai hpe dum ra ai, dai zawn lahkawng maga mayu byin ai rai yang shawng de kaji kawa, kawoi kana prat hta gara hku daw hkat ai labau nga kun? ngu shada matut sagawn shachyen ra ai.
Dai majaw, tinang a kaji kawoi prat (3) du hkra sha gaw atsawm chye ra ai. Kanu Kawa shagu gaw Kasha ni hpe prat (3) du hkra hkai tsun dan chye ra ai.
Yu Ji Ni Hte Shachyen Shaga Ai Lam
Tinang a kani a kanu kawa ni hpe gaw Yu Ji ni ngu shaga ai,
Ga shadawn;- Na a kanu gaw Nhkum Amyu rai nna, Na a kani gaw Lahtaw kasha rai jang na nu a kani katsa rai nga ai, Lahtaw nta ni hpe gaw Yu Ji ni ngu shaga ra ai, kaji kadwi ni ngu shaga nna num kasha ni hpe gaw kani ni ngu shaga ra ai.
Lahta na shachyen shaga ai lam ningpawt ninghpang hpe chye jang num kasha shagu hpe kanam, la ni yawng hpe kagu ni, Ashawng, Kanau nga tsun shaga ai, maigan htung lai yawm nna anhte a manu dan ai Wunpawng htung lai masa shachyen shaga lam hpe jai lang lu na re ngu myit mada kamhpa nngai law….
Bum Chyangau


text:
Lahta Sammung KIA Dapdung (8) ni KIO masat nhtoi galaw na hkyen da ai mare de Myen hpyen hpung ni lung wa nna laknak kaba manu mana gap ginjang ai majaw, lamang n lu galaw byin mat ai lam, mare masha ni hku chye lu ai.
Oct. 25 ya shani ang ai (59) ning hpring Wunpawng Mungdan Shanglawt Hpung (KIO), masat nhtoi lamang hpe Namtu ginwang Bang Gaw mare kaw galaw na Dung 8 ni hkyen da ai re.
“Dung 8 ni gaw shanhte dai KIO masat poi galaw na mare de Myen ni laknak kaba nau gap bang ai majaw poi n lu galaw la mat ai. Mare masha ni yawng hprawng mat ai majaw” nga nna Lahta Sammung KIA shiga lawk tsun ai.
Myen hpyen hpung ni gaw Oct. (23) kaw nna KIO masat nhtoi galaw na Bang Gaw mare de htu chyawm wa nhtawm, masat nhtoi shani n du shi yang, dai mare de sinat kaba gap bang ai re lam, matut chye lu ai.
KIO Ginjaw Komiti tingnyang up, Dukaba Nban La a masat nhtoi mungga hta gaw, “Hpyen wa hte gap hkat jahkring da nhtawm hpyen yen mungshawa ni hpe tinang a buga de nhtang wa nga lu na matu shakut nga ai lam” ndau ai re.
1960, Oct. 25 ya shani, dai ten “Jinghpaw Mungdan Shanglawt Hpung” ngu ai, Kachin Independence Organization hpe Lahta Sammung, Lashio mare kaw Yangon Jinghpaw Wunpawng dakkasu jawngma ni woi hpaw ai re.


text:
Nmawk Lung Ja bum maga de Myen hpyen dap ni n dai laman hpyen arung arai hte Masha n gun ding yang jat bang taw nga ai lam, Nmawk ginra masha ni tsun ai re.
Lung Ja bum lagaw na mare kahtawng ni rai nga ai, Lung Ja, Nawng Pau, Wa Wang mare makau grup yin ni hta dap jung shara jahkrat taw ai Myen hpyen dap ni n dai laman malu masha hte hpyen arung arai htaw ai maw daw 8, laksan masha htaw ai maw daw 10 daram n gun bai jat bang nga ai re.
“Ndai laman Myen hpyen dap maga na grai hkyen lajang taw nga ai hpe mu ai. November 14 ya shani hta mung hpyen mawdaw 8 hte laknak arung arai, malu masha wa htaw sa kau da ai, ngut na mung mani hpyen mawdaw 10 ram hte hpyen la hpring hkraw htaw nna, Lung Ja bum maga wa htaw sa kau da ai.” nga nna Nmawk ginra masha langai KNG shiga dap de tsun dan wa ai re.
Dai ginra de ndai laman htaw jat bang da ai Myen hpyen n gun 400 jan sai lam hpyen masa yu maram ai ni matut tsun maram da ai re,
Myen hpyendap ni kaw nna n dai zawn Hpyen laknak n gun hte machyu pala ni htaw jat bang taw ai majaw, n dai shata rai n htum shi ai laman majan kaba bai byin wa na masa nga ai lam Nmawk ginra masha langai ndai zawn tsun maram da ai re.
“Ndai shata rai n htum 20 ya jan hkan majan bai kaba wa mai ai, n dai mayan na Myen hpyen dap ni grai hkyen lajang shajin taw nga ai. n dai laman gan zin taw ai ngu ai Hka Nan hte Lung Ja mare na mung mare masha ni hkau na mam dan la na matu lahkawng maga de laika hte ahkang hpyi da ai majaw n dai 10 ya laman ahkang gan jaw ai hku na zim da ya ai masa sha re. ngut ai hte gaw bai byin wa na ra ai.” nga tsun maram da ai re.
Dai hpawt maga hta mung Lung Ja bum mayan hta Hpyen n bungli wa du pyen gayin kau da ai lam nga ai rai tim, wa gap bun ai lam gaw n nga ai re hpe chye lu ai.
Lai wa sai October 22 ya shani kaw nna Lung Ja bum mayan de Myen hpyen dap ni hpyen n gun kaba hte htu shadut htim gasat bang wa ai majaw, n htoi 20 ya ram majan laja lana gap gasat hkat wa ai rai nna, n dai laman gan zim taw ai lam mung rai nga ai re.
Dai zawn Majan n hpan a majaw, mung mare masha ni Mam dan shu la na yak hkak wa ai majaw, Mung shawa ni kaw na lahkawng maga dap de n dai November 20 ya shani du hkra mam dan shu la na matu a hkang hpyi da ai lam nga ai re hpe chye lu ai.
Dai ginra na mung shawa ni ya ten Nmawk hte Manmaw mare kaba ni de sa du hprawng machyu shingbyi taw nga ai re.


text:
Jaw Bum e rawt malan masat nhtoi galaw ai majaw shaga jep hkrum nga ai Hpung sara yan 2 hpe ya ten du hkra ndat ai sha masat (1) pyada dap e naw tawn da ai lam chye lu ai.
February praw 5 ya shani na rawt malan lamang hte seng nna, Myen hpyendap dingdung daw daju M.P.Hk hpang de hpyi nem laika bang yang ndai amu manghkang jahkring kau na matu jahkrup lu ngut ai hpang, Wunpawng Amyusha Mungbawng Rapdaw WMR gaw mani February praw 7 ya shani laika bang ngut sai re.
Raitim, Sara Sumlut Tu Htang hte Sara Bima Dau Lum yan hpe ya ten du hkra ndat shi ai sha n-ga, hpawt ni February praw 9 hta mung ndai hte seng nna matu bawngban ra ai lam Jinghpaw Wunpawng Hkalup Hpung Ginjaw KBC ningbaw Rev.Dr. Hkalam Samson kaw nna chye lu ai.
Mana de maga M.P.Hk de laika bang ai hta ‘ramma ni woi awn ai lamang re majaw, myit mang ai lam hta ra rawng ai lam nga sai hpe hkap la ai rai nna, ya na zawn mabyin hpang de nbyin hkra Wunpawng Amyusha Mungbawng Rapdaw WMR hte makam masham wuhpung ni hku nna shakut mat wa na ga ai’ nga nna tsun da ai re.
Bat 3 ya shani galaw ai rawt malan masat wunli la kyuhpyi hpawng hta hpyen dazik nlawm ai palawng ni hpe bu hpun nna ga mung madun ai lamang galaw ai re.


text:
Jinghpaw mungdaw hte Miwa mung ga jarit sut hpaga ginra lawan gaw sharawt na matu ahkyak ai nga nna, mungdaw hkringmang daju tsun ai re.
Tinang mungdaw mungshawa ni nga mu nga mai na matu Miwa hte ga jarit rai nga ai Pangwa, Kampaiti hte Loi Je jarit ni hta sut hpaga ginra tara shang hpaw na re nga nna hkringmang salang daju Dr. Hkyet Awng tsun ai re.
“madung gaw Miwa mungdan ai gat lawk sut hpaga hpe machyu nna, anhte mungdaw a matu yi hkauna pru ai gunrai ni hpe grau manu lu hkra (value added) galaw nna, Miwa mung de ga jarit kaw nna shalai dut lu yang, anhte mungdaw mungshawa ni a sut hpaga lawan rawt jat wa na re. Dai re majaw mungdan lahkawng ga jarit sut hpaga jawm galaw ai lam gaw ahkyak nga ai. Lawan ladan mung galaw ra nga ai.” nga nna tsun ai re.
Ndai masing a matu MOU lekmat htu ngut da sai lam, October praw 4 ya shani Jinghpaw mungdaw asuya rung e bawngban ai hta munghpawm sut hpaga hkringmang salang Than Oo tsun mat wa ai re.
Mungdan 2 lapran, ga jarit sut hpaga dabang galaw na re majaw, mungdan lamu ga jarit masat masa ni hpe atsawm sha bai shadawn ra na ahkyak ai nga nna tsun ai re.
Jinghpaw mungdaw asuya gaw shi a ladaw 2 ning laman, mungdaw kata rawt jat masing galaw ai rai nna, ngam ai 2 ning hta gaw mungshawa ni a ngamu ngamai lam hpe madung dat galaw mat wa na lam mungdaw hkringmang daju Dr. Hkyet Awng tsun mat wa ai re.


text:
KIO mare daju Laiza kaw magam gun ai, Mungshawa Hpyen Hpung hpyen ma langai, sinat gap si ai lam, June 18, bat Mali Ya jahpawt byin wa sai.
MHH hkum dek masat B-59041 hpyen ma Marip Singnan Awng Tu, asak 28 ning gaw, Woi Chyai Lawk 2 kaw jahpawt hkying 4:30am ten, ‘tsa lu nang nna’ shi hkrai shi gap si ai re nga, seng ang ai ni tang madun ai hpe mu lu ai.
Raitim, baw kaw sinat pala gap hkra ai ningma hpe yu yang shi hkrai gap si masa n pru ai re.
“Ya yu yang shi hkrai gap si ai masa n re lu. Hpang hku na gap dat ai masa re lu,” nga nna shimlam a majaw mying n tsun mayu ai KIA magam gun langai, Jinghpaw Shiga Dap, KNG de tsun ai.
Ndai mabyin hte seng nna KIO hte, shi hte hkridun ai shiga dap ni hta mabyin shiga tang madun ai lam n nga shi ai re.
2011 ning Shanglawt Majan kalang bai byin wa na mahka, Wunpawng Mungdan Shanglawt Hpung, KIO Uphkang Dap npu MHH hpe madung shanglawt hpyenla dingsa ni hte mungshawa ni shanglawm hpaw ninghtan ai re. MHH dap ni gaw lamu ga ginra masa dang ai majaw Myen hpyen wa hpe ‘KIA a hkap hkan ladat’ hte shingdaw ai majan hta grai mying dan dawng lai wa masai re.


text:
Nawnglut ginwang, Sezin mare hpungkyi jawng kaw pat hkrum taw ai mung shawa ni, dai hpawt August 11 manap lawt wa lu nna, Tamahkan, Hawng Pa, Nat hka htung mare hkan hprawng shingbyi nga lu
Jinghpaw mungdaw Nawnglut Ginra e ahkun hkanse hta hkawm ai KIO magam gun mali gaw Myen hpyendap a November 28 ya shani rim hkrum ai lam chye lu ai. Rim hkrum ni shanglawt magam gun
Myen hpyendap a dinghkrai majan jahkring da ai ladaw shata 9 htum ai hpang, kalang bai Wunpawng Mungdan Shanglawt Hpyendap (KIA) hte Jinghpaw mungdaw e gasat gala majan ni, ndai bat hpang wa sai re.


text:
US hte Miwa dat kasa ganawn mazum lam tsaw dik masa shaja hkat ai lam ni ndai bat kaw nna byin pru wa nga sai.
US maga shawng, bat Lahkawng Ya, July 21, hta Texas mungdaw Houston mare Miwa consulate (sumtsan kasa rung) hpe masum-ya laman pat kau na aming jaw ai hpang, bat Manga Ya, July 24, hta gaw Sichuan mungdaw Chengdu mare US consulate pat kau na matu, Miwa bai matai htang dat sai.
“Nyan marai shalat madu ahkang (intellectual property) hte Amerikan masha ni a dinghkrai shiga (Americans’ private information)” ni hpe shimlam jaw ra ai majaw Houston Miwa consulate hpe ahkyak la ai re nga, US Maigan Kyit Hkai Dap (State Department) tsun ai re. Raitim, dai dawdan lam gaw “hkap la n lu ai hte n tara ai” jahte tam ai lam re nga nna, Miwa masat tsun ai re.
Miwa mung sinna daw kaba dik mare langai rai nga ai, Chengdu kaw US consulate hpe 1985 hta hpaw nna, Sichuan, Yunnan, Guizhou, hte Tibet Madu Uphkang Ginra ni hpe hkyawm ai hku amu galaw nga ai re.
Shawng n’nan, Gumsan Magam Richard Nixon a Miwa mung de 1972 hta du nna ‘sa hku ganawn la ai ladat hte Miwa hpe galai shai shakut ai US polisi’ gaw bungli n byin sai nga nna, July 24, bat Mali Ya shani, US Maigan Kyit Hkai Hkringmang Dap, Slg. Mike Pompeo gaw Dingda California mungdaw Nixon Library hta, dai lam tsun wa sai re.
Pompeo matut nna, “Gumsan Magam Nixon myit mada lai wa sai anhte a sa hku ganawn la ai ladat gaw Miwa hpe n galai shai lu ai. Daini Miwa gaw dinghku kata grau grau she gumshem wa ai sha n ga, kaga shara shagu de mung awmdawm shanglawt lam hpe ninghkap ai hpyen tai nga sai re.”
Pompeo a mungga ntsa, pawt ai hte Miwa Maigan Kyit Hkai Dap a ga tsun ahkang lu, Slgj. Hua Chunying bai htang ai hta, shi gaw “Miwa hpe makam masham majan n’nan hpang dat sai” ngu nna mara shagun tsun ai re.
Slgj. matut nna, “Shi hpa mi galaw timung, kagyin langai hpun langai hpe ashun ai zawn kaman lila sha re,” nga ai.
Miwa sumtsan salang rung (embassy) gaw Washington DC kaw rai nna consulate rung ni hpe Houson, New York, Los Angeles, San Francisco, hte Chicago ni kaw hpaw da ai re. Maga mi de, US sumtsan salang rung gaw Beijing kaw rai nna consulate rung ni gaw Chengdu, Shanghai, Guangzhou, Wuhan, Shenyang, hte laksan uphkang ginra Hong Kong ni hta nga ai rai nga ai.
Ya ten, mungkan ting COVID-19 ana zinli kap bra nga dingyang ladaw, dinglai n-gun kaba ai mungdan lahkawng, US hte Miwa lapran hpyen masa, mungmasa shaja hkat lam ni grau grau jat wa nga ai re.


text:
Opinion Post
Opinion Post
Theology of Warfare
Malihku (KICA) Aug 24, 2011 Tsawra hkungga ai, amyu sha ni a ningbaw ningla, magam gun kaji kaba, mungchying shawa yawng hpe majan byin ra ai Karai Masa a npawt nhpang tsun shana let, n-gun jaw mayu nngai. Abraham hpe Karai Kasang hku nna, lamu ga (Hkanan Mung) madu la na matu tsun ai shaloi, […]
Mauhpa Jinghpaw Wunpawng Ramma ni
Laiwa sai shata kaw nna Myen gumshem hpyen Asuya gaw Simsa lam la da ai Rawt Malan Uhpung ni hte Gap Hkat Jahkring da ai Rawt Malan Hpung ni hpe Myen gumshem hpyen dap a npu kaw Ga Jarit Sin dap (Boarder Guard Force) hku hkrang galai sa wa na matu Maja matsun shadut wa […]
Hpyen Du Shalat Jawng, Masat Yan (5) Jawng Hpaw Poi
Wunpawng Mungdan, Shanglawt Hpyen Dap kaw nna Woi-chyai bum ntsa kaw hpaw da ai, Hpyen Du Shalat Jawng a masat yan (5) hpaw poi hpe 2011 ning June praw 1 ya shani galaw lai wa ai re. Jawng hpaw lamang hpe jahpawt 08:30 am aten Hpung woi sara ni kawn wunli la akyu hpyi ap ya […]
KIA Ninggawn Daju hta Ga Tsun Shingjawng Lamang galaw
April 24 (Majoi) ya shana, Alen bum, Hpungmai gawknu kaw Ninggawn Daju, Hkristan Ginlung Ramma Komiti kaw nna woi-awn let, “Greng grak ai magam gun kaja byin tai wa lu na matu, Arung arai hta Akyang lailen gaw madung re” ngu ai gabaw hte ga-tsun shingjawng lamang galaw ai lam chye lu ga ai. Ndai […]


text:
KIO Dingdung Ginwang kata dapshawa mungshawa pru-shang lam yawng hpe ndai May shata praw 1 kaw nna 31 du hkra pat hkum kau sai lam, ndau dat sai re.
April 30 Dingdung Ginwang Covid-19 Ana Makawp Maga Komiti a ndau laika hta e “Mawdaw, jakli ni hte htaw wa htaw sa galaw ai masha hte arung arai ni yawng Covid-19 Komiti kawn masat da ai ana sat ladat ni jawng hkamla ai hpang sha pru shang hkawm sa ai lam galaw na” nga ai.
Myitkyina kaw coronavirus (covid-19) machyi masha langai du wa ai majaw, tinang uphkang ginra Mali-N’mai Walawng hte Mali-Hkrang Walawng de ana zinli n kap bra wa hkra, ya na zawn masha pru-shang lam pat hkum ai lam (lockdown) galaw ra wa ai re nga nna, ginwang hkamja du langai Jinghpaw Shiga Dap (KNG) de tsun ai re.
Dingdung Ginwang kata masha pru-shang chyinghka shagyit 7 hta Covid-19 ana maram masam hte makawp ninghkap lamang ni galaw na re lam chye lu ai.
Jinghpaw mungdaw hte Lahta Sammung (Kachin Sub-state) KIO uphkang ginra yawng kaw covid-19 ana zinli makawp ninghkap lamang hpe grak laga galaw na matu March shata htum wa de KIO Ginjaw matsun da ai lam chye lu ai.
Myen mung e covid-19 machyi masha yawng 151 nga ai kaw si ai marai 6 rai nna bai mai ai 37 re lam, Myen asuya Hkamja Dap hte Ginsup Hkringmang Dap a May praw 1, shana hkying 7pm ndau hta mu lu ai.


text:
Lata hte lung seng htu sha lu na matu Hpakan hte Kamaing ginra mungchying masat lu ai ni hpe sha ahkang jaw na lam mungdaw asuya kaw nna chye lu ai.
March shata kaw nna bungli hpang mai sai re majaw, myit lawm ai ni gaw February 17 hta ni ai uphkang rung hkan e mying jahpan bang mai sai lam Mungdaw sut nhprang hkringmang salang Dashi La Seng tsun ai re.
ndai lamang gaw ginra masha ni hpe madung tawn ai re majaw, dai ginra hta nga ai ni hpe ahkaw ahkang jaw na re lam matut chye lu ai.
ya ten lata hte lung seng htu sha lu na matu, lawk 376 masat shagrin da sai re.
Raitim ya na zawn lamu ga jahkrat ya ai lamang hpe Munghpawm asuya matsun hte galaw ai rai nna, ginra masha ni a matu akyu nnga, lung seng npru ai shara hta ang na hpe tsang ai re majaw, ginra daju wuhpung wuhpawng ni hte rau tatut galaw gying ai lam Hpakan Green Land wuhpung na Slg. Ying Hkaw tsun ai re.
Lung seng htu sha lu na matu kalang shawk yang aten laning mi ahkang lu na rai nna, lawk langai mi gaw eka mi dam ai lam chye lu ai.


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Wa Sarabyin: Ginhka, Chye Na, Hkap La Na Lu Hkra, Karai Kasang Hte Tsaw Ra Hku Hkau Da Ra Ai
August 31, bat masum ya shani, hpung shawa masha ni hte hkrum shaga ten, Wa Sarabyin Francis, kaja ai hte n kaja ai hpe ginhka chye na lu na matu gaw Karai Kasang hpe tsaw ra hku hkau da ra ai, nga nna tsun sang lang da ai.
Ginhka chye na hkap la ai ngu ai gaw hpa rai ta?
Manu sari nga ai hku sak hkrung nga lu na matu gaw kaja ai, n kaja ai hpe ginhka chye na garan ginhka, kaja ai hpe lata la chye ra ai, nga nna Wa Sarabyin Francis shadum da ai.
Masha shagu gaw lusha hpe lata ai, bu hpun palawng hpe lata ai, hpaji sharin na ga baw lata ai, bungli lata ai, shing n rai, hku hkau kanawn mazum na masha lata chye ai.
Dai zawn lata ai hta kaja grau ai hpe lata lu na matu gaw Karai Kasang hte hku hkau tsaw ra kanawn mazum ai lam nga ra ai.
Madu Yesu hkum nan mung kaja ai hte n kaja ai hpe garan ginhka nna kaja ai hpe lata la chye na matu tsun shadum da ai: lapu hpe n lata ai sha nga hpe lata ai, tinang madu da ai sutgan ni yawng hte ja hkachyi hpe galai la ai lam chyum laika hta Madu Yesu tsun ai ga shadawn nga rawng nga ai. Manu dan sut rai hpe mu ai shaloi dai hpe gara hku madu la lu ra ai hpe chye da ra ai.
Bawnu hte sumru ra ai, masin salum kaw nna hkam sha ra ai, tatut shakut ra ai. Sumru dinglik ai hta hpaji lawm ai, kung kyang ai lam mung lawm ai, myit shang sha ai lam mung lawm ai. Shaloi she kaja ai hpe lata madu la lu na rai nga ai.
Sumru dinglik nna kaja ai hpe lata hkam la lu ai rai yang anhte kabu pyaw lam hpe mung hkam la na ga ai. Dai majaw garan ginhka chye nna kaja ai hpe lata la ai hta myit a hkam sha lam mung lawm ai ngu tsun mai ga ai.
Kaja ai hku lata la chye na gaw grai nan ahkyak ai.
Kaja ai hpe lata madu la lu na matu sumru dinglik ai hta, machye machyang, mahkrum madup, hkam sha lam hte myit masin mung n lawm n mai ahkyak ai lam ni rai nga ai.
Jaw ang ai hku sumru dinglik la lu na matu shakut shaja ra ai.
Anhte ni hta na law malawng gaw kaja ai lam hpe chye na na ga ai raitim, dai hpe n lata ma ai.
Chyum laika a shawng na laika man hta nan Adam yan Eve hpe myit pyaw pyaw let nga pra na lam Karai Kasang matsun da sai hpe mu lu ga ai.
Sak hkrung nga mayu ai rai yang, kabu pyaw ai sak prat hpe madu mayu ai rai yang, anhte gaw hpan da hkrum masha ni rai nga ga ai hpe myit dum ra ga ai. Anhte gaw kaja ai hte n kaja ai a kasi tai akyu hkam sha na ni madung n rai ga ai. Anhte lata la ai a hkam sha lu na kaja ai akyu kaja ai, n kaja ai akyu gaw hpu nau ni hte mungkan ting a matu ang wa na ra ai.
Mungkan ga hpe hkikhkam tsawm htap ai edin sun wang shatai na kun, shing n rai, satan wa a n rai mung shatai na kun.
Nye a matu ndai aten, ndai shara kaw mai kaja ai lam gaw hpa rai ta? Asak hkung nga lu na matu n nga n mai ai dai sumru dinglik garan ginhka chye nna kaja ai hpe lata la chye ai myit anhte hta nga ra ga ai.
Karai Kasang gaw shi hpe anhte tsaw ra na hpe ra sharawng nga ai. Shi hpe hkrit tsang nga na hpe gaw n ra sharawng ai.
"Tsaw ra" hta chyu sha shanglawt lu ai sak hkrung lam nga ai. Sak hkrung nga lu na hpe sharin hkaja la na matu gaw anhte ni tsaw ra chye hkra sharin la ra ga ai. Dai zawn galaw lu na matu gaw sumru dinglik la chye myit ra ahkyak kaba rai nga ai, nga nna Wa Sarabyin Francis sharin shaga da nga ai.
By Fr. Patrick Gawmaw Hkawng Yae
#vaticannews
#rvakachinservice
https://www.vaticannews.va/en/pope/news/2022-08/pope-francis-general-audience-discernment-first-catechesis.html


text:
Nmawk Mare kata hta dai hpawt manap hkying 11 daram e, Myen hpyen dap shamu shamawt hkawm ai hpe Wunpawng Mungdan Shanglawt Hpyendap KIA dung 15 ni bawm hte hkap gasat ai kaw nna Majan
Nmawk Giwang Lung Ja Bum lagaw na mare kahtawng ni hta Myen hpyen dap ni dap jung shara la taw ai hte, shani shagu ngu na laknak kaba ni gap shadam bun taw ai lam
Manmaw Muklum kata na pawng hpawm uphkang rung, dai ni August praw 10 ya jahpawt hkying 11 ram aten hta bawm sa kapaw hkrum nna, rung magam gun langai hkala hkrum wa ai lam chye
Mungkan kap bra ana zinli kaba, COVID-19 machyi masha lahkawng hte san san hkrum katut ai Jinghpaw Mungdaw masha yawng (9) hpe shinggan n pru na pat hkrum yu sin tawn ai lam, chye lu


text:
Mung Myit Sinli ga, Kutkai naw ku hpung wang kata, gan hprawng yen machyu nga ai shaning law law na wa nna, yak hkak ai lam ni mung law wa sai majaw, kaga shara de tinang dang di ai gawgap la na hkyen lajang nga ai kaw, mayak hkrum nga ai re.
Gara Wuhpung Wuhpawng kaw nna mung, laksan shara jahkrat ya ai lam nnga ai kaw, hpyen yen ni tinang atsawm sha htawt sit la lu hkra shajin nga ai raitim, Ja gumhpraw nlu jahpring nga ai lam, kuthkai camp 1 na, hpyenyen mung shawa langai KNG hpe ndai zawn tsun ai re.
“n dai camp a makau, kuthkai mare makau kaw sha htawt sit na hkyen lajang taw ai rai nga ai. Anhte gaw shaning 10 ning rai mat wa sai re majaw yak ai hkak ai grai law mat wa ai. Dai majaw htawt sit na ngu yang mung htawt sit na matu grai yak taw ai. Lamu ga gumhpraw ni n lu jaw rai na yak hkak taw ai lam nga ai.”
Lamu ga shara a matu, hpyen yen ni nan htinggaw mi gumhpraw Sen kyat 25 hpra jaw ra ai rai nna, hpyen yen lit hkam ni kawn, du na June shata hta Yawng Sen 700 jan jaw ra sai re majaw, mayak mahkak hkrum nga ai lam tsun ai re.
Ndai hpyen ni htinggaw yawng 40 jan nga nna, masha 200 jan nga ai kaw, yawng gaw gumhpraw n dang di lu ai ni hkrai re raitim, shara htawt sit ra ten mung du sai majaw, hkyen lajang wa ai re lam garum katum hpe mung myit mada nga ai lam matut tsun wa ai.
“anhte hpung wang kaw gaw, kaga lamang ni mung matut na galaw ra ai zawn ni, law law bai nga, bai na anhte mung grai na sai le i, htawt sit ai ngu tim buga de n lu wa shi ai le. Buga de wa na matu mung, shimlum lam ye n lu shi ai bai rai, dai hta anhte hkret sum mat wa sai ni grai hkret sum sai re majaw, bai nnu rawt na matu grai yak mat ai.”
N dai hpyenyen ni a matu, lai wa sai 2020 ning hta, NLD Asuya kawn, hpyenyen ni htawt sit na matu lamu ga shara lajang ya ai hte dum n ta mung gap ya na hku hkyen wa sai raitim, 2021 ning Myen hpyendap daru magam zing kau ai majaw, mahkyen yawng hten mat ai re lam chye lu ai.
Dai majaw ya gaw hpyenyen ni nan, yak hkak nga ai lapran raitim, tinang dinghkrai shakut la ra ai hte 2023 ning hta shara htawt sit lu hkra, galaw ra taw ai re lam chye lu ai re.
Kutkai ginwang kata hpyen yen camp yawng 10 daram nga ai rai nna, n dai hpyen yen ni gaw KBC camp 1 ni rai nga ai.
Shanhte gaw lai wa sai 2012 ning Myenhpyen dap hte Wupawng Mungdan Shanglawt Hpyendap KIA lapran majan a majaw Na hkyeng, Nawng pa, Galau, Namma dai mare hkan na hprawng yen wa ai mung shawa ni rai nga ai.


text:
Ndai link kaw dip hpaw hti ga >> (62) NING HPRING KIO MASAT NINGHTOI MUNGGA
MUNGGA
2022 NING SHARE SHAGAN MASAT NINGHTOI MUNGGA
PDF File hpe ndai link kaw na dip hpaw hti ga >> 2022 NING SHARE SHAGAN MASAT NINGHTOI MUNGGA
(61) NING HPRING RAWT MALAN MASAT NINGHTOI MUNGGA.
Ndai link kaw hpaw hti ga >> (61) NING HPRING RAWT MALAN MASAT NINGHTOI MUNGGA.
2022 Ning, Shaning Ninghpaw Shakram Mungga
Ndai link kaw hpaw hti ga >> 2022 Ning, Shaning Ninghpaw Shakram Mungga
(61) Ning Hpring Wunpawng Mungdan Shanglawt Hpung KIO Masat Ninghtoi Mungga
Ndai kaw dip hpaw hti ga >> (61) Ning Hpring Wunpawng Mungdan Shanglawt Hpung KIO Masat Ninghtoi Mungga
(43) NING HPRING (44) LANG NA WUNPAWNG MUNGDAN SHANGLAWT AMYU SHAYI MASAT NINGHTOI SHATSAM MUNGGA
Ndai link kaw dip hpaw hti ga >> (43) NING HPRING (44) LANG NA WUNPAWNG MUNGDAN SHANGLAWT AMYU SHAYI MASAT NINGHTOI SHATSAM MUNGGA
(43) NING HPRING (44) LANG NA WUNPAWNG MUNGDAN SHANGLAWT AMYU SHAYI MASAT NINGHTOI SHATSAM MUNGGA
2021 NING SHARE SHAGAN MASAT NINGHTOI SHATSAM MUNGGA.
Ndai kaw dip nna hpaw hti ga >> 2021 NING SHARE SHAGAN MASAT NINGHTOI SHATSAM MUNGGA.
(60) NING HPRING RAWT MALAN MASAT N’HTOI HTA WUNPAWNG MUNGDAN SHANGLAWT HPUNG GINJAW KOMITI TINGNYANG UP, WUNPAWNG MUNGDAN SHANGLAWT KONGSI NINGBAW KABA DU DAJU JUMM NBAN LA KAW NNA MUNGCHYING SHA NI HPANG DE SHANA SHABRA DAT AI RAWT MALAN MUNGGA.
Ndai link kaw hpaw hti ga. >> (60) NING HPRING RAWT MALAN MASAT N’HTOI MUNGGA.
2021 NING SHANING NINGHPAW MUNGGA
Ndai kaw dip nna hpaw hti ga >> 2021 NING SHANING NINGHPAW MUNGGA


text:
Ramma hte mung masa lam hte seng nna hkaw tsun hpawng hpe Kachin State People’s Party KSPP ramma dap ni woi awn let, Myitkyina e October 11 ya shani galaw wa sai.
Jinghpaw ramma ni shara mi hta chyawm nna n gun gahkyin let, mung masa lam ningmu jahpaw mayu ai majaw ya na zawn lamang ni galaw ai re nga nna, KSPP ramma dap na Sara Jan Khone ndai zawn tsun ai re.
“Nawku hpung ningbaw ni, htunghking hpung ni, CSO ni blessing jaw ai ndai kaw anhte wa mahkawng lu sai re majaw, ramma ni a matu zupra byin wa ai. Ndai kaw ramma law law rai wa sai nga yang, anhte mungmasa myi hpaw hprang wa yang uphkang ai ahkaw ahkang anhte kaw du wa na re.” nga nna tsun mat wa ai re.
Wanglu wanglang tsun shaga lu na ahkang (Freedom of Expression), Ramma hte Federal masa ( Youth and Federal), Makam masham wanglu wanglang byin ai lam (Religious Freedom), Ramma hte mung masa (Youth and Politics) ngu ai gabaw ni hpe hkaw tsun dan mat wa ai re.
Wanglu wanglang tsun na ahkang nlu yang, Democracy hte n htuk ai. Dai lu tsun yang she Democracy hte htuk na re. Dai ni na ramma hpawt ni na ningbaw ningla re majaw, anhte gaw law law shakut ra nga ga ai.” nga nna hkaw tsun hpawng sa lawm ai Slg. Awng Htoi garan gachyan tsun dan ai re.
Hkaw tsun dan ai ni gaw Shy.Seng Nu Pan, Shd. Hangkum Lum Zawng, Shd. Labya Jaw San Naw hte Rev.Dr.Hkalam Samson ni rai nga ai.
Lamang hta Myitkyina hte ni nawn ai buga kahtawng hkan na ramma 800 daram sa du shang lawm ai hpe mu lu ai.


text:
Dum nta wa mai sai mare gahtawng na mung shawa ni nga ai hpyen yen dabang de Asuya lit nga salang ni hte Jinghpaw hpyen yen garum ntum hpung KHCC ni gaw du na August shata praw laman sa du gawan nna hpyen yen ni a ra sharawng lam hpe sa madat na re lam chye lu ai.
Asuya hte Kachin Humanitarian Concern Committee KHCC ni July 24 ya shani Nay Pyi Taw e hkrum zup bawngban ai hta ya dum nta wa magang sai hpyen yen ni hpe garum na lam hte nwa shi ai hpyen yen ni mung dum nta nhtang wa lu hkra galaw mat wa na lam myit hkrum ai hpe chye lu ai.
Dai zuphpawng hta bawngban ai lam hte seng nna KHCC ningtau amu madu -1 rai nga ai Fr. Naw Lat ndai zawn tsun ai re.
“KHCC hku nna gaw JST (Joint Strategy Team) garum ai hte shangut da ai rapid need accessement report hpe sa jaw ai. Anhte sawk sagawn ai hte hpaji jaw ai lam hpe tsun nna asuya a bungli galaw committee hte bawngban nna hpyen yen ni a ra kadawn lam hpe garum mat wa na re.”
Dai re majaw du na August shata kaw nna dum nta wa magang sai hpyen yen ni a matu malu masha, lanam ta arung arai hte jawng ma ni a ra kadawn lam ni hpe garum mat wa na lam tsun ai re.
Asuya gaw mungdaw kata hpyen yen dabang ni hpe dawm kau nna shara bai jahkrat na masing nga ai majaw dum nta nwa shi ai hpyen yen ni hpe mung wa lu hkra shakut nga ai re.
Dai majaw mungdaw asuya hte Myen hpyendap dingdung daw daju M-P-Hk jawm lata tawn ai gahtawng 24 na mung shawa ni nga ai dabang de sa du nna shanhte a ra sharawng lam hpe shawng ningnan madat na rai nga ai.
Bai nna asuya a ‘shara bai jahkrat na hte hpyen yen dabang dawm zai ninggawn’ hpe Jinghpaw mungdaw hte htap htuk manu hkra ka lajang lu na matu wunpawng mungdan shanglawt hpung KIO hte ginra daju wuhpung wuhpawng ni a hpaji jaw lam hpe August shata praw e Asuya hpang de sa ya na lam chye lu ai re.
Ya ten asuya dap hte wunpawng mungdan shanglawt hpung KIO lapran gap hkat jahkring ai lam nlu galaw shi tim, Myitkyina-Manmaw lam ntsa gahtawng nkau gaw dum nta wa magang sai re.
Raitim mungkan garum ntum hte asuya a gawn lajang ai hpe nhkrum ai majaw yak hkak hkrum nga ai lam tsun ai re.


text:
Ra lata poi ngut ai shaloi NLD party hku nna amyusha mungmasa party ni hpe saw shaga da ai hte maren shawng ningnan hku nna Jinghpaw hte Mon amyusha party ni hte hkrum shaga mat wa na re lam chye lu ai.
Ndai mungdaw 2 na amyusha party ni hte hkrum shaga ngut ai ginlam ni hpe NLD ginjaw de nhtang tang madun ngut ai hpang she kaga mungdaw de bai matut hkrum shaga mat wa na re lam December 29 ya shani Nay Pyi Taw NLD rung e galaw ai zuphpawng kaw nna chye lu ai.
Amyusha mungmasa party ni hte hkrum shaga na matu NLD ginjaw kaw nna lit jaw da hkrum ai marai 3 gaw Dr. Aung Moe Nyo (Ningbaw), Nan Khin Htwe Myint hte Myitkyina Amyothar Hluttaw dat kasa Slg. Nhtung Hka Naw Sam ni rai nga ai.
Shanhte gaw NLD dat kasa ni hte shawng hkrum zup na rai nna, dai hpang she Jinghpaw mungdaw amyusha mungmasa party ni hte hkrumzup mat wa na re lam Slg. Nhtung Hka Naw Sam tsun ai re.
Dr. Aung Moe Nyo hte Nan Khin Htwe Myint yan gaw December 30 ya shani Myitkyina de du lung wa na re hpe chye lu ai.
Ndai lam the seng nna Kachin State People’s Party KSPP ningbaw Dr. Manam Tu Ja hpe san yu yang, kaga tsun dan na lam nnga shi ai nga nna tsun ai re.
Myen munghpawm mungdan hpe 1947 Pang Lung ga sadi hte maren gawde sa wa shangun mayu ai lam KSPP party gaw NLD hpe laika nhtang da ai re.


text:
Hpakan mung shawa n gun madun poi hpe Myen hpyendap maga sinat hte sa gap ai majaw marai langai asak si sum mat nna kaga marai langai gaw ningma sawng mat ai lam chye lu ai.
May praw 2, dai hpawt hkying 9 daram hta n gun madun na matu masha naw mahkawng nga ding yang aten e, hpyenla hte pyada ni du wa nna sa gap ai majaw ya na zawn si hkala hkrum ai hpe chye lu ai.
Asak si sum mat ai wa gaw asak 33 ning daram re mungshawa rai nna, ningma sawng ai wa gaw asak 27 re ramma re hpe chye lu ai.
Mugaung mung shawa n gun madun poi hpe dai hpawt hpyenla hte pyada ni sa gap shabra ai raitim, si hkala ai lam gaw n byin ai re.
Jinghpaw mungdaw kata hta, gum shem Myen hpyendap kaw nna gap sat ai majaw mung shawa marai 10 jan asak si sum mat sai re.


text:
Myen hpyen dap hpe ning hkap, gum lang ai lam n galaw na matu hpyendap shangun dat kasa Duwa Hkyet Hting Nan a Putau hkrunlam hta makam masham hte htung hking hpung ningbaw ni hpe zin lum nna tsun ai lam chye lu ai.
April 26 ya shana daw Putau e hkrum zup ai shaloi, makam masham wuhpung yawng a matu gumhpraw sen 20 hte htung hkring hpung yawng a matu gum hpraw sen 15 jaw nna ya na zawn tsun ai re lam chye lu ai.
Hpyendap gaw 2008 gawda tara npu daru magam hpe jahkring mi gang jum da ai she re majaw, hpyendap hpe gum lang ninghkap ai lam n galaw na matu, Duwa Hkyet Hting Nan tsun ai lam, dai hkrum zup hpawng hta shanglawm ai salang langai ndai zawn tsun ai re.
“shi tsun ai gaw, daru magam lit hpe zing la ai n re. Gan makawp ya ai she re da. Laning mi hpring yang, ra lata poi bai galaw ya na nga na tsun mat ma ai. Dai majaw hpa ning hkap taw n ra ai da. Shanhte tsun ai hpe yu yang gaw wa zinlum ai lachyum re ngu mu ai” nga nna tsun ai re.
Hpyen dap san da ai Jinghpaw mungdaw uphkang salang ningbaw Duwa Hkyet Hting Nan a shawng ningnan lang na mungshawa ni hpe hkan zim lum ai Putau hkrun lam re hpe chye lu ai.
Putau ginra mung mungdaw kata kaga mare kaba ni zawn sha, hpyen gumshem asuya hpe ninghkap n gun madun ai nga ai re.


text:
Myitkyina, masat (5) lahta tsang jawng makau na shingnan balik dap hpe, mana aten, Mung Shawa Makawp Maga Dap PDF ni sa htim gap wa ai hta, Myen hpyen balik marai 2 hkala hkrum wa ai lam chye lu ai.
Mana November 21 ya shana 7:00 PM ram aten hta, KPDF dap ni hku nna, 40 mm လက်ထောက် si hte sa gap bun ai hpang, sinat kaji ni hte matut gap gasat hkat wa ai re lam ginra masha ni kawn chye lu ai.
Dai zawn, gap hkat ai ten hta, Myen hpyen balik marai 2 hkala sawng wa ai rai nna, shan lahakwng hpe ya ten Myen hpyen tsi rung kaw tsi tsi taw nga ai lam ginra masha ni matut tsun ai.
Dai zawn Myen hpyen balik dap sa gap gasat hkrum ai hpang, Myen hpyen dap ni gaw, hpri gang mawdaw 5 ram hte rau, laga hpyen mawdaw ni hte yan ganawn hkawm wa ai lam matut chye lu ai.
Matut nna mung, gap gasat hkrum ai lam hte seng nna, muklum kata hkan tam sawk jep hkawm ai lam ni mung galaw nga ai lam matut chye lu ai.
Myitkyina muklum kata hta Myen hpyen dap gaw, PDF ni a kasat nhkrum hkra, laja lana rim jep nna, shara shagu azin ayang yu sin taw nga ai ten hta, ya na zawn kalang bai gap hkrum ai lam mung rai nga ai.


text:
Myen asuya dap tat-ma (99) gaw Lahta Sammung, Muse ginwang kata na KIA Dung 9 daju hpe June 7, Laban shani, htim gasat zing lu ai hpang kade n na ten bai dawm mat ai lam galaw wa sai.
Wunpawng Mungdan Shanglawt Hpyendap, KIA Dapba (6) npu Dung 9 daju, Htan Hpa Bum hpe Laban jahpawt daw gasat gala byin nna KIA ni htingnut mat ai majaw hkying 10:30am daram hta asuya dap ni zing madu kau ai re. Raitimung dai shani shana de hkying 6pm daram hta bai Nampaka de dawm mat wa ai re.
“Dung (9) ni gaw shanhte gaw marai 300 jan nga ai rai nga ai. Rai yang htaw ra tat-ma (99) ni gaw marai 70 daram sha wa gasat yang shanhte headquarter yen kau sai hkying shi chyen kaw. Hkying shi daram kaw gaw tsawmra laja lana, headquarter wa shang ai shaloi gaw loi laja lana gasat ai. Myen maga loi hkala nba nga na masa nga ai. Anhte de gaw grai laja lana hpa nga ai gaw n na ai. Dai manga kru shi hpe sha gaw mai shamyit kau ai baw re. Raitim shanhte hta gawng kya ai lam lama ma nga sam ai” nga nna dai ginra hpyen masa yu maram ai salang langai Jinghpaw Shiga Dap (KNG) de tsun dinglik ai.
Dapnu (tat-ma) 99 hpyen hpung gaw Hu Hpyet maga na htu lung wa ai rai nna June 6, bat Kru Ya shana hkying 7 jan hta, Dung (9) ni wa hkap ai Layan Kawng kaw numdaw lahkawng lang gap hkat hpang wa ai re.
Gap Na Ahkang N Jaw
Laban shani Dung (9) daju kaw majan byin nga ten, Nampaka pyihtawngsu lam n’maw hku nna Munggu hte Mungbaw maga mawdaw (20) jan hte Myen hpyen n-gun lung wa ai hpe KIA ni hkap gasat na ahkang n jaw ai lam chye lu ai.
“Nampaka kaw Myen hpyen ni mawdaw hkun jan Munggu, Mungbaw de htu lung wa ai tat-ma (99) hpe htaw lung wa ai mawdaw yin-tan ni hpe dai hpe hkap gasat ai lam n nga ai, ntsa na matsun n lu ai majaw, ndai gaw Dung 9 headquarter she wa zing kau timung lam de gasat na ahkang n lu na n gasat ai nga, Du Zau Bawk hpung ni ndai zawn re hpe mu na myit n pyaw ai hku rai nga ai,” nga nna lahta na hpyen masa yu maram ai wa matut tsun ai re.
Dai hpyen mawdaw yan hpe Ta Lung hte Deng 105 lapran hkap gasat na matu KIA Dapba (6) kata Dung (36) na Du Zau Bawk woi awn ai hpung ni hkyen nga ai hpe Munggu Ginwang D.O Lahpai La Doi ahkang n jaw pat hkum kau ai re lam, na chye lu ai.
Ya na zawn KIA Dung 9 daju hpe hpyen hpung hte wa htim gasat ai ntsa Myen hpyendap gaw hpyen hpung shada ‘hkum katut gap hkat ai lam (hti-twi tai-poi)” she re ngu nna, Laban shani shiga dap ni de tsun ai re.
Raitimung, ya COVID-19 ladaw Myen asuya dap hte rawt malan hpung ni majan jahkring tawn ai ten, ya na zawn hpyen hpung hte htu lung wa nna KIA Dung (9) daju hpe wa gasat zing ai sat lawat gaw ‘hkrum katut gasat poi’ n re sha ‘masing nga nga hte’ galaw ai lam she rai na re nga nna, hpyen masa yu maram ai ni mu mada ai re.


text:
N Jang Yang Gwi Htau daru Myen hpyen dap post hpe sa htim gasat ai Wunpawng Mungda Shanglawt Hpyendap Masat (1) Dapba n pu Masat (4) Dap Dung Up Dukaba Mabu Bee Zi hte myit rum manang n kau gaw March shata 16 ya shani asak ap nawng mat wa sai re.
Dai zawn share shagan Dukaba Mabu Bee Zi hpe myit dum shagrau ai akyu hpyi ai nawku hpawng lamang hpe Myitkyina Trinity buga Pa Dauk Myaing nta hta March shata 29 ya shani galaw ai re.
Bai nna March shata 25 ya jahpawt Alaw Bum hpe zing ai majan hta mung Dutau Use Gun Mai hkrat sum mat ai rai nna, shi a shalan shabran akyu hpyi ai hpawng lamang hpe March shata 31 ya shani galaw ai lam hpe chye lu ai.
Ya na zawn Gumshem Myen hpyen dap hpe ninghkap ai lam hta asak du baw ap nawng mat wa sai share shagan ni hpe hkung ga jaw masat shagrau ai lam law law hpe online n tsa hta mu lu ai re.
Gumshem Myen hpyen dap gaw February praw 1 ya shani daru magam zing kau ai hpang, Mung shawa n gun madun ai ni hpe gap sat ai lam galaw ai hpang, Wunpawng Mungdan Shanglawt Hpyen Dap KIA gaw mungdaw shara shagu hta majan hpaw gasat nga sai re.


text:
April 28 ya shani kaw nna hpakan de Jak sau htaw shalai na matu Myen hpyendap pat hkum ai majaw, ya ten sau manu ka-ang hkup rawt nna mung shawa ni myit tsang nga ma ai re.
Hpakan e shawoi Jak sau gallons mi hta kyat 4500 sha raitim, ya gaw kyat 9000 daram hte dut taw nga ma ai lam chye lu ai.
ya na zawn manu ka-ang hkup sharawt nna dut ai raitim, sau seng nkau hta gaw sau ma mat sai lam chye lu ai.
hpakan e jak sau sha n-ga, kaga gun rai htaw shalai ai lam pat mat na hpe mung mungshawa ni myit tsang nga ma ai re.


text:
January praw 8, bat Masum Ya shani, Lahta Sammung Wunpawng Mungdan Shanglawt Hpyendap (KIA) Dapdung (17) a training dabang hpe Myen asuya dap ni, maja laknak kaji kaba ni hte, gap bun ai lam chye lu ai.
Raitim training dabang hta masha gan n nga ai aten re majaw si hkala shiga gaw n na nga ai lam, Lahta Sammung KIA du kaba langai tsun ai re.
“Training dabang kaw pyi laknak kaba si 4 ram hkrat ai hku rai nga ai. Raitim dai ten shanhte Myen ni wa gap ai aten wa..dai shanhte Dung (17) ginwang ni nga ai yawng gan hkringsa ai aten re majaw hkala nba gaw hpa n nga ai nga nna tsun wa ma ai” nga ai.
Dai shara gaw, Sinli kaw na lung wa ai, Nam Jarawp hte Kunlong lapran, mawdaw lam makau Gang Mung hte Loidau lapran shara kaw re nga tsun ai.
Asuya dap ni gaw KIA jinghku dap, Balawng TNLA hte Kokang MNDAA ni hpe sha hkan gap taw ai re majaw tinang dabang hpe n sa gap na re ngu nna shimlam n la da ai ten, ya na zawn byin pru ai lam mung re.
“Dai kaw shanhte gaw duty ni n la na Myen ni tinang hpe n gasat sai…nga nna she shanhte mung dai kaw duty n la nga taw nga ai kaw makau de du wa nna she jak sinat laknak kaba ni hte chyawm ra mi wa gap bang ai da” nga nna lahta na KIA du kaba wa matut tsun ai re.
Dai zawn gap hkrum ai majaw, dai Wunpawng Mungdan Shanglawt Hpyendap (KIA) Dapba (10) npu Dapdung (17) a hpyen training dabang hpe yen kau sai lam chye lu ai.


text:
Jahten Sharun Hpung ngu masat tawn ai wuhpung ginra ni hta lai, ngam ai shara yawng hta May 10 kaw nna August 31 du hkra majan jahkring tawn ai lam, Myen hpyendap May praw 9 hta ndau dat sai.
COVID-19 ana zinli makawp ninghkap hte tsi lajang lam hpe atsawm grak laga galaw lu na matu hte htani htana simsa lam gawgap lu na yaw shada let ya na zawn majan jahkring ai re nga, tatmadaw Dap Up Daju rung ndau hta tsun ai.
Ya ten terrorist (ningchyun shanang jahten sharun hpung) ngu masat hkrum ai gaw Rahkai Arakan Army (AA) hte Arakan Rohingya Salvation Army (ARSA) yan rai nhtawm, ndai ten hpyen majan mung Rahkai mungdaw hte Palewa, Hkang mungdaw e grai na du nga ai re.
Jinghpaw mungdaw kata AA hpe hkapla tawn ai KIO ginra ni hta ndai majan jahkring ai ndau hkan shatup na masa n nga ai re. Lai wa sai March 20 hta, AA nga ai KIO Laiza hte Mai Ja Yang mare lahkawng gasat hkrum wa na re lam, Myen hpyendap kawn KIO hpe sadi jaw ai lam nga sai.
Ndai zawn shata 3 jan majan jahkring da ai ladaw, amyusha laknak hpai hpung ni hku nna tatmadaw Dap Up Daju a simsa lam lamyan (6) hta na (4) hpe hkan sa ra na re lam shadut tawn ai.
Dai lamyan mali gaw, myit hkrum da sai ga sadi ni hte maren sadi dung na matu, simsa lam ga sadi ni ntsa amyat n htuk na matu, buga ginra mungchying mungshawa ni hpe jamjau n jaw na matu, mungdan kawn shagrin da chyalu upadi ni hpe hkapla hkan sa na matu, tsun tawn ai.
Dai hta n ga, laknak hpai hpung shada da gasat gala n galaw na hte ginra masha ni ntsa adip arip n galaw na lam, asuya uphkang dap, matut mahkai hkawm sa hkawm wa lam hte mungshawa akyu ara hpe makawp maga lit la na matu, tsun shadut tawn ai re.
Lama na ndai lam ni hpe hkan sa ai lam n nga yang, tatmadaw gaw man ang ai hku ahkyak la na re lam tsun timung, gara ladat hte ari jaw na lam gaw n sanglang tawn ai.


text:
Wunpawng Mungdan Shanglawt Hpung KIO uphkang ginra de October praw 1 ya shani kaw nna kadai hpe mung shang na ahkang njaw sai lam Ginjaw Covid Ninghkap Komiti ndau tawn ai re.
Asuya uphkang ginra kata na Covid positive machyi masha hte ni htep ai nkau tinang KIO uphkang ginra de du shang wa ai lam nga ai majaw ya na zawn pat kau ai re nga nna tsun ai re.
Myitkyina-Manmaw lam ntsa Namsan-Maisak pa gate hte kaga KIO ginra de shang wa ai gate yawng hpe pat hkum da ai re.
Pru shang pat ai lam hta, kun rai hte kaga arung arai htaw ginlen ai mawdaw, cycle kaji kaba yawng mung lawm ai re.


text:
Ndai link kaw dip hpaw hti ga >> LAIZA SHI SHANAN VOLUME 10, ISSUE 2
Laiza Shi Shanan
LAIZA SHI SHANAN VOLUME 10, ISSUE 1
Ndai link kaw dip hpaw hti ga >> Laiza Shi Shanan Volume 10, Issue 1
LAIZA SHI SHANAN VOLUME 9, ISSUE 3
Ndai link kaw hpaw hti ga >> LAIZA SHI SHANAN VOLUME 9, ISSUE 3
LAIZA SHI SHANAN VOLUME 9, ISSUE 2
Ndai kaw dip hpaw hti ga >> LAIZA SHI SHANAN VOLUME 9, ISSUE 2
LAIZA SHI SHANAN VOLUME 9,ISSUE 1
Ndai link kaw hpaw hti ga >>LAIZA SHI SHANAN VOLUME 9,ISSUE 1
LAIZA SHI SHANAN VOLUME 8,ISSUE 3
Ndai link kaw hpaw hti ga >> LAIZA SHI SHANAN VOLUME 8,ISSUE 3
LAIZA SHI SHANAN VOLUME 8,ISSUE 2
Laiza Journal hpe n dai link kaw hpaw hti ga >> LAIZA SHI SHANAN VOLUME 8,ISSUE 2
LAIZA SHI SHANAN VOLUME 6, ISSUE 3
dip na …Volume 6 Issue 3
LAIZA SHI SHANAN VOLUME 6, ISSUE 1
Volume 6 Issue 1
LAIZA SHI SHANAN VOLUME 5, ISSUE 4
dip na…….. Volume 5 Issue 4


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Wa Sarabyin: Akyu Hpyi Ai Gaw Makam Tsi, Wenyi Hpe Makawp Da Lu Ai
Wa Sarabyin: Akyu Hpyi Ai Gaw Makam Tsi, Wenyi Hpe Makawp Da Lu Ai
October 16, laban shani, Madu a Lamu Kasa Akyu Hpyi Ga tsun ten Wa Sarabyin Francis, Karai Kasang hte nihtep htingbu ni hpe tsaw ra lu na hta akyu hpyi ai gaw ahkyak ai, dai gaw makam tsi re, wenyi hpe mung makawp da lu ai, nga nna tsun da ai.
Chyum Laika hpe gaw dai shani hti ang ai chyum daw hpe lakap nna tsun da ai.
"Masha Kasha du sa ai nhtoi hta, ndai mungkan ntsa e makam masham nga nga ai hpe mu lu na a kun?" (Lk 18:8)
Ndai chyum daw hte anhte hkum hpe anhte san jep la mai ga ai lam Wa Sarabyin anhte hpe shadum jahprang da ai.
Myit n pyaw hpa lam ni: law la ai majan ni, matsan mayan re ai lam ni, n bung pre ai lam ni; ndai lam ni hpe Shi mu la nga na re. Prat madang hta hkan nna jak hpaji hkum sumhpa ni hpe mung mu lu nga na re. Karai Kasang hpe madung da ai lam n nga ai shinggyim masha ni hpe Karai Kasang mu lu nga na kun? Karai Kasang hpe madung da nga ga, nga nna Wa Sarabyin shadum da ai.
Wa Sarabyin Tsun ai: "Yesu Madu gaw makam masham hpe shangang shakang makawp maga ai tsi hpe jaw ya ai. Dai gaw hpa rai ta? Akyu Hpyi Ai Lam rai nga ai. Akyu Hpyi Ai gaw makam masham a matu tsi kaba rai nga ai; wenyi hpe mung makawp maga ya ai."
Anhte a makam masham sak rawng ai hte hkam ja nga na matu anhte ni aten shagu akyu hpyi nga ra ai; dai gaw, anhte a wenyi hpe kaja ai hku matut nga nga shangun ai, ngu tsun ai rai nga ai.
"Anhte gaw shani shagu akyu hpyi nga ra ai; aten shagu Karai Kasang kaw ap nawng da ra ai; shaloi, shi anhte a ten tup hta nga lawm ya ai hpe hkam la lu na; anhte a masin salum ni hpe hpaw da ya ga; shaloi, anhte hta tsaw ra ai, simsa ai, kabu pyaw ai, n-gun atsam, myit mada shara ni hpe Shi jaw bang ya nna makam masham hta shangang shakang ya na ra ai," nga nna Wa Sarabyin tsun da ai.
"Anhte dum hprang wa ai hte rau, Madu e, dai ni a matu Nang Madu hpe chyeju dum nngai; ndai nhtoi hpe nang Madu a matu ap nawng da nngai, ngu hpyi ga; magam bungli n galaw shi yang, 'sa rit, Madu e sa rit' ngu mung hpyi ga; Yesu Madu e, ngai nang hta kam hpa kam sham nngai, Nang madu hpe tsaw ra nngai, ngu nna mung hpyi mai ai," nga nna Wa Sarabyin Francis, akyu gara hku hpyi ra ai lam sharin da ya nga ai.
Hpang jahtum hta mung, Nu Maria gaw anhte a akyu hpyi ga hpe madat ya nna aten shagu gara hku akyu hpyi nga ra ai lam sharin ya u ga, ngu akyu hpyi htinglu htinglai let Wa Sarabyin Francis, shi a mungga hpe ginchyum dat da ai.
By Fr. Patrick Gawmaw Hkawng Yae
#vaticannews
#rvakachinservice
https://www.vaticannews.va/en/pope/news/2022-10/pope-at-angelus-prayer-is-medicine-for-faith-restoring-the-soul.html


text:
Sadung ginra, N wan Kawng mare hta, August 2 ya shani kaw nna, Myen hpyendap pawng hpawm Pyihtusit hpung hte Wunpawng Mungdan Shanglawt Hpyendap (KIA) lapran majan laja wa ai majaw, ginra masha ni, nam kata de hprawng yen ai kaw na, Sadung buga Hkalup hpung nawku jawng wang de du nga sai lam chye lu ai.
N ta hpe n gwi kabai da ai majaw, nam kata kaw shawng hprawng yen wa sai raitim, majan n hpan matut laja wa na masa naw nga ai majaw, August 3 ya jahpawt, buga hpung de hprawng yen shingbyi ra mat ai re lam, hpyen yen shawa langai, Jinghpaw Shiga Dap KNG de lawu na zawn tsun wa ai.
“Ya gaw dai kaw, mani na shawng shani, lai wa sai bat kaw na, atsawm sha shara sa la, sa hkyem rai na mani kaw na gaw sanat ngoi rai na, shanhte (KIA) sa dung ra ai, sa zing da rai, lam kaw mung yawng shara sa la da rai, dai hku byin jang she, ya dai kaw gaw jarit sin mung nga ai, pyihtusit mung hpan 2, 3 nga ai. Dai kaw myen hpyendap the KIA mung nga ai, lak nak hpai ni 3, 4 ram nga ai. dai majaw dai makau, lam lapran kaw nga ai anhte mung masha ni gaw gara de mung n lu hprawng na masa rai wa ai. Ya tau nau na lapran hprawng da ka re, mani lani mi kaw mare shingnawm kaw lagu nga na, dai hpawt gaw shalai dat sai ka rai nga ai.”
Ya ten, ndai hpyen yen ni a matu garum katum ni mung ra ahkyak taw ai lam mung chye lu ai.
Hpyen yen yawng htinggaw 30, yawng marai 100 ram gaw, Sadung mare kata hprawng koi yen lu wa sai raitim, mare kata dum n ta, u, wa, yam nga sin ai mare masha n kau naw ngam kau da ai lam tsun ai re.
August praw 2 ya jahpawt, N wawn kawng e nga ai U shwe Min Pyihtusit hpung hpe KIA dung 3 ni sa htim gasat zing ai hta sinat pala n kau hpe padang dip zing la lu ai lam shawng lam hpyen shi sawk ni kawn chye lu ai.
Dai ginra de hpyen n gun jat lung wa ai, Myen hpyen dap hte Pyi Thu Tsit pawng hpawm hpyen n gun 60 ram hpe mung, Wunpawng Mungdan Shanglawt Hpyendap KIA ni, lam lapran hkap shing la gasat adat ai hta sum machyi nna, bai hting nut mat ai lam chye lu ai.
Ya ten dai shara ni hta KIA kaw na dap jung shara la da sai raitim, Myen hpyen dap hte Pyithusit n gun jat nga dingyang re majaw, majan n hpan matut laja wa na masa nga ai lam sagawn chye lu ai.


text:
Gala Nbung Dap MiG-29 jet pyenli langai, May 8, bat Manga Ya, jahpawt daw Panjap mungdaw Hoshiarpur ginwang kata wa hkrat ai lam, Gala shiga lawk ni tang madun ai.
Rasha, Mikoyan galaw shapraw ai MiG 29 (UPG) hpan jet hpyen nbungli gaw Chuharpur mare makau wa hkrat kapaw hkru mat ai re nga, dai ginra shiga ni tsun ai.
Hkying hkum loi mi na ai hpang she, jet majan nbungli MiG-29 jak hten nna wa hkrat ai hte gawt ai pilot wa gumlawt pru lu ai lam, Gala Nbung Dap IAF salang ni shiga shagrin wa ai re.
Myen Nbungli Dap hta MiG-29 jet (10) lu da sai hte matut nna Sukhoi Su-30 jet (6) hpe la na htet da sai re.
Rasha MiG-29 hte Su-27 jet ni gaw U.S. F-15 hte F-16 jet ni hpe shingdaw lu na yaw shada let galaw shapraw ai lam rai nga ai.


text:
Yaw Shada Lam Ni Hte Pandung Ni
Yaw Shada ai lam ni (objectives)
� Karai Kasang a hkye hkrang la ai Mungga hpe Myen mung, Asia hte Mungkan ting shachyam shabra lu ai magam gun ni hpe shalat na.
� Chyum hpaji hta ningtawn kung kyang ai Hkristan ningbaw ningla ni hpe shalat na.
� Jinghpaw Wunpawng Hkalup Hpung Ginjaw a makam hkridun hta npawt shatai let hkum dingnum bawngring ai Hkristan asak hkrung lam hpe sharin achyin, shangang shakang ya na.
� Tinang a Buga ginra hte shinggyim wuhpung wuhpawng kata e prat hta hkan nna ra kadawn ai sasana magam amu ni hpe kangka sadi dung let apnawng woi awn dawjau ai Ningbaw Ningla ni hpe shalat na.
� Jinghpaw Wunpawng Hkalup Hpung Ginjaw a makam hkridun hte Karai Masa hpe hkan sa kyem mazing na.
�
Pandung ni (Goals)
� Karai Mungga hpaji ni hpe npawt nhpang kaw nna tsang hte tsang madang tsaw ai de du hkra jaw ya lu ai Chyum Dakkasu.
� Jinghpaw Wunpawng Hkalup Hpung Ginjaw��Kachin Baptist Convention (KBC)�� a makam hkridun hta npawt shatai let hkum dingnum hpaji hte Sasana myit jasat hpe jaw ya lu ai Chyum Dakkasu.
� Jinghpaw Wunpawng myu sha ni a htunghking ningli ni hpe Karai Mungga hta shangang shakang lu ai Chyum Dakkasu.
�
� Shinggyim wuhpung wuhpawng hpe ap nawng daw jau lu ai Hkristan Ningbaw Ningla hpaji hpe jaw ya lu ai Chyum Dakkasu.


text:
Ya hte kade nna shi ai aten hta sha shiga mungkan hta tsaw dik masat da hkrum ai Pulitzer kumhpa kaba hpe Wunpawng shayi Esther Htu San kaw nna shagrau hkam la lai wa sai. Shi a daidaw buga, hpaji sharin hkam la ai lam, magam bungli galaw sa wa ai lam, shagrau kumhpa kaba lu wa ai mabyin, hte shagrau hkam la lu ai kumhpa ni hpe laika hti shawa de sawk madun sa wa na re.
Hkangda Esther Htu San gaw Hpakant Buga, Ngapyawtaw lawk hta 1987 ning November shata 27 ya shani shangai wa sai. Hpakant Buga Hkalup Hpung a Hpungtau Hkangda Dut La hte Sarama Bawmli Hkawn Shawng yen a kasha Htu madaw rai nga ai. Kahpu kanau yawng marai kru nga ai rai nna, nambat 2 kaji htum rai nga ai. Hpakant Buga hta asak 10 ning hpring ai aten du hkra hpaji sharin hkam la nna, dai hpang Myitkyina de htawt nna hpaji matut hka ja lai wa sai.
Myitkyina Dakkasu hta Mathematics Major hte jawng ngut nna, Yangon mare kaba de 2009 ning hta bu htawt nga lai wa sai. Yangon mare hta Inglik laika hpe American Center kaw 2 ning lung wa nna, Mungmasa hpaji (Political Science) hpe British Council hta shata 6 sharin hka ja lai wa sai.
Ndai zawn jawng lung nna hpaji hpe hkaja ngut ai hpang 2012 ning galaw ai ra lata poi (By-Election) kaw nna Maigan mung na shiga dap ni hte bungli galaw hpang wa sai. Shi laika hpaji (Journalism) hpe maigan sara ni kaw nna bungli galaw let sharin hkaja la lai wa sai re. Yangon mare hta Inglik laika hku nna magazines shapraw ai Kaung Thant Laika Htangdip Gawng kaw Inglik Edita hku nna 2012 ning kaw nna 2013 ning August shata du hkra galaw lai wa sai. Dai hpang 2013 ning September shata kaw nna Amerika mungdan hta ginjaw rai nga ai Associated Press (AP) hta shi laika sara (Reporter) hku nna shawk ai hta lata la hkrum ai majaw AP shiga dap kaba kaw 2013 September kaw nna ya ten du hkra magam gun hpai nga ai re.
AP shiga dap kaba kaw bungli galaw nga ai aten 2014 ning laman hta Indonesia mungdan kata na sinpraw maga de nga ai Benjina zinlawng hkan e Myen mung masha ni law law wa Thai mungdan de dut sha hkrum nna, Indonesia de sa ai Thai kawmpani ni madu ai nga rim sanghpaw (Thai-owned fishing boats) ntsa hkan e mayam yam sha hkrum ai lam ni hpe Amerikan shi laika saranum masum hte rau sawk sagawn hpang wa sai. Num ni hkrai mali lawm ai sawk sagawn hpung (Four-Women Investigative Team) hku nna ndai zawn mayam yam sha hkrum ai ni a lam sawk sagawn hpang wa ai re.
Dai zawn Indonesia mungdan zinlawng hkan e mayam yam sha hkrum ai Myen mung masha ni hpe mu la, chye la nna, shanhte hte seng ai shiga galaw hpang wa sai. 2015 ning March shata hta sawk sagawn da ai shiga laika ngau ni lu dip shapraw la lu sai re. Shiga ndai pru ai hpang nau nna ai aten hta mayam yam hkrum ai ni yawng marai 2000 jan gaw tinang a mungdan de bai nhtang wa na ahkang lu ma ai. Myen mung masha ni hpe mayam yam sha na matu masha hpaga ga ai ni hpe mung seng ang ai asuya ni rim shawa ai lam galaw lai wa sai. Nga rim sanghpaw ni hpe zing kau ya ai lam ni mung asuya ni galaw wa masai.
Ndai shiga a majaw Mungkan mungdan ni a shi laika hpaji jawng kaba (grau nna Amerika mungdan) ni hta, shiga sawk sagawn ai lam a majaw masha law law a prat hpe galai shai shangun ai ni hpe “Shi laika hpaji hte galai shai ai lam shabyin ai” (Journalism that makes changes) kumhpa hte shagrau sha-a ai lam hpe galaw hpang wa ma ai.
AP shiga dap a “Mayam ni galaw nna lu ai Nga” (Slave Fish) ngu ai shiga a majaw lai wa sai 2015 ning October shata 21 hta Associated Press a tsaw dik htum shi laika hpaji masat (Journalism Award) rai nga ai “Gramling Journalism Award” hte shagrau hkrum sai. Arizona Dakkasu kaba hta hpaw da ai Raynolds Center kaw nna shagrau ai “Barlett & Steele Gold Medal Award for Investigative Business Journalism” hpe mung 2015 ning November shata hta hkam la lu sai.
Dai hpang 2016 ning February shata 9 ya shani hta mung The USC Annenberg School for Communication and Journalism kaw nna “Selden Ring Award for probe seafood produced by slaves” ga baw hte shagrau kumhpa jaw masai. Bai nna, Harvard Kennedy School, Shorenstein Center kaw nna mung 2016 ning March Shata 3 ya hta “Goldsmith Journalism Award”, April shata 8 ya hta New York Long Island University kaw nna “2015 George Polk Award”, April shata 15 ya hta University of Southern California kaw nna “2016 Selden Ring Investigative Journalism Award” masat kumhpa ni hte shagrau ma ai.
Ya hpang jahtum April shata 18 ya shani hta, Amerika mungdan a laili laika hte shiga hpaji lam hta tsaw dik htum masat da ai shagrau kumhpa langai rai nga ai “Pulitzer Prize” hte shagrau hkrum sai re.
Htu San gaw ya ten hta Myen mung hta byin nga ai mungmasa lam ni, shinggyim ahkaw ahkang lam ni hte seng ai shiga ni hpe sawk ka ai bungli hpe Yangon AP shiga dap hta galaw nga dingyang rai nga ai.
Ndai zawn mungkan madang tsaw shagrau masat hkrum ai Htu San zawn anhte Jinghpaw Wunpawng ramma shayi shadang sha ni law law wa paw pru wa ai hte, amyu sha ni a matu mai kaja ai ninghtoi hkum ni tai na hpe myit mada let ndai prat labau laika ngau hpe hpungdim da ga ai rai.


text:
Wunpawng Mungdan Shanglawt Hpyen Dap Masat (2) Dap Ba, Masat (14) Dap Dung ginra, Nam Hkam makau kaw dai ginra mayan shamu shamawt hkawm ai Myen hpyen gumshem dap ni hte Wunpawng Mungdan Shanglawt Hpyen Dap (KIA) ni August (23) ya jahpawt hkying (8:00) aten daram hta gasat poi byin ai lam nga ai.
Myen hpyen gumshem dap Hk.L.Y (74), Hk.M.Y (297), Hk.M.Y (318) pawng hpawm hpung ni hpyen n-gun law law hte shamu shamawt hkawm ai hpe Wunpawng Mungdan Shanglawt Hpyen Dap (KIA) ni hkap shingla gasat ai kawn gasat poi byin wa ai re.
Mungmyit Sinli Ga, Kachin Sub-state, Wunpawng Mungdan Shanglawt Hpyen Dap Masat (4) Dap Ba, Masat (8) Dap Dung ginra, Namhpakka ginwang, Man Dung hte Nam Du lapran Pan Lung lam numshe kaw dai ginra mayan shamu shamawt shang wa ai Myen hpyen gumshem dap ni hpe Wunpawng Mungdan Shanglawt Hpyen dap (KIA) ni August (23) ya jahpawt hkying (8:00) aten daram hta hkap shing la gasat ai lam nga ai.
Myen hpyen gumshem dap ni hkap shing la gasat hkrum ai majaw makau grup yin de laknak kaji ni gap shadam ai lam nga ai. Myen hpyen gumshem dap ni hpyen shamu shamawt ai lam ding yang naw galaw nga ai majaw Mungmyit Sinli Ga ginra, KIA Masat (6) Dap Ba, Masat (36) Dap dung ginra hta MNDAA ni hte shani shagu gasat poi byin ai lam nga ai.


text:
Lahta Sammung Muse ginwang Howa Bum kaw Myen hpyendap Dapnu (88) hte Wunpawng Mungdan Shanglawt Hpyendap, KIA Dapdung 36 ni, Sep. 24, bat Mali Ya shani, shana ten du hkra, gap hkat ai lam, ginra masha ni tsun ai.
KIA Dung 36 dap daju de Myen hpyen tat-ma 88 hpyen hpung ni ginra jasan majan baw ai majaw shana hkying 8 du hkra wuhpung lahkawng gasat gala lam byin nna, laknak kaba nsan ni na lu ai lam, ginra masha ni tsun ai.
“Shani ga-ang hkying 4 minit 20 daram kaw nna KIA Dung (36) Howa Bum kaw ya bai gap hkat bang taw nga sai law. Shanhte tat-ma 88 ni wa gap ai. Howa Bum, Dung 36 kaw Myen dung mat sai. Ya ten du hkra naw kapok kapawk gap hkat taw nga ai” nga nna, shana hkying 8 ten, ginra masha langai Jinghpaw Shiga Dap, KNG de tsun ai.
KIA Dapba (6) kata Dapdung (36) ginra Muse ginwang, Kyukok (Pangsai) ginra hta tatmadaw dapnu (88) hte dapnu (99) hpyen hpung ni ginra jasan majan masing galaw ai majaw ndai shata Sep. 10 kaw nna gasat gala lam ni bai byin wa ai re lam, ginra masha hku chye lu ai.
Dai majan hpang shani hta, masha jahpan 300 hkawt nga ai Man Kawng kahtawng masha yawng gaw ni kahtep ai Man Pying mare de hpyen koi yen ra ai lam, Man Kawng mare salang wa KNG de shawng e tsun shana wa sai re.
Ndai shata htum, September 30 du hkra tinang dinghkrai majan jahkring da ten, Myen asuya dap tat-ma (88), tat-ma (99) hte tat-ma (22) hpyen hpung ni gaw ginra jasan majan masing hpe, grau nna Dingdung Daw Daphpawm hpung mali, KIA, Kokang MNDAA, Rahkai AA hte Balawng TNLA dap ni nga ai shara ni hta, gala nga ai re.


text:
KIA Masat (2) Dap Ba, Masat (11) Dap Dung ginra, Loili Hka mayan kaw nga ai Myen hpyen hpung ni hte KIA hpyen hpung ni Loilo Hka makau Sang Hkang Yang Nga nawng makau kaw July (2) ya jahpawt hkying (8:35)Am aten gasat gala majan byin ai lam shawnglam shi sawk ni shana wa ai kaw na chye lu ai.
Masat (6) Dap Dung ginra, Labang Kahtawng hte Nam Sheng lapran kaw hkauna galaw nga ai Nam Sheng mare na Sara Ting Zung hpe Myen hpyen hpung ni kawn dai ginra makau hkan bawm bai ngoi wa yang nanhte chye ra ai, nchye jang ahkyak la na ngu tsun shagyeng ai lam nga ai hpe mung buga masha langai shana wa ai.


text:
Kachin pati pawnghpawm hpung, Kachin State People Party a shawng n’nan lang sut hpaga madu ni hte man hkrum lusha sha poi hpe Nov. praw 2 bat Kru Ya shana Myitkyina mare kaw galaw wa sai re.
Ndai lamang hpe KSPP rung daju Shatapru e galaw ai kaw saw shaga tawn ai sut hpaga hpung ni kaw nna salang 40 hkawt sa du sai re. Shanhte hta Myen hte Rahkai sut du ni mung shanglawm ai lam chye lu ai.
Shana lusha poi galaw ai yaw shada lam hte seng nna KSPP pran wan ningshawng komiti a Ningtau Ningbaw rai nga ai Duwa Gumgrawng Awng Hkam ndai zawn tsun ai.
“Pati a yaw shada lam masing hpe du sa ai lauban ni hpe tsun dan ai, shawnglam masing hpe anhte ni tsun dan ai. 2020 ning a hpang de anhte ni gara hku galaw na ngu ai hpe mung sanglang dan ai,” nga ai.
2020 ra lata poi hpang de mung, myu mare kata Wunpawng amyusha ni hta pawnghpawm ai n-gun ja ai pati kaba langai byin tai wa hkra KSPP shakut nga ai lam hpe Myitkyina daju sut hpaga hpung ni hpe tsun dan ai lam, Duwa Awng Hkam tsun ai re.
Shana shat sha poi de sa shanglawm ai sut hpaga hpung ni kaw nna mung pati hpe alu gumhpraw Myen kyat sen 100 jan jaw ai lam chye lu ai.